Diari Oficial de la Generalitat Valenciana


Sumari del DOGV 8703, del 23-12-2019 (2019/12088)

RESOLUCIÓ de 18 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per al període 2020.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8703

Data del DOGV
:   23-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12329


Data del document
:   18-12-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 18 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per al període 2020.  
 [2019/12033]  
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, estableix en l'article 87.1 que els acords d'acció concertada són instruments organitzatius de naturalesa no contractual a través dels quals les administracions competents podran organitzar la prestació de serveis socials mitjançant entitats d'iniciativa social amb un finançament, accés i control que siguen de la seua competència, ajustant-se al procediment i als requisits que preveu aquesta llei i la normativa sectorial que hi siga aplicable.  
Mitjançant el Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, s'aprova el reglament que regula els requisits, procediment, contingut i condicions bàsiques per a la implantació, execució i desenvolupament dels acords d'acció concertada.  
D'acord amb l'article 13 d'aquest decret, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant una resolució, la qual ha de recollir aquells aspectes i elements que estableix aquesta norma, amb delimitació de l'objecte i, si escau, el nombre de places i les característiques de les prestacions susceptibles de concert, i també, els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries com de la continuïtat i garantia de qualitat necessàries del servei que presten les entitats d'iniciativa social, sota els principis de transparència, publicitat i no-discriminació.  
La Conselleria d'Igualtat i Polítiques Inclusives ha desenvolupat el primer règim d'acció concertada en el sector d'atenció a persones amb diversitat funcional, conformement amb aquests principis i efectes en aquesta àrea, mitjançant les següents resolucions:  
Per la Resolució de 15 de març de 2018, de la Vicepresidència i Conselleria d'Igualtat i Polítiques Inclusives, es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2018.  
Per la Resolució de 21 de desembre de 2018, de la Vicepresidència i Conselleria d'Igualtat i Polítiques Inclusives, es prorroguen els acords d'acció concertada en matèria de serveis socials en el sector d'atenció a persones amb diversitat funcional per a l'any 2019.  
Per la Resolució de 28 de desembre de 2018, de la Vicepresidència i Conselleria d'Igualtat i Polítiques Inclusives, es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2019.  
Atesa la pròxima expiració dels concerts actuals i la creixent demanda de serveis i places en centres d'atenció social a persones amb diversitat funcional, es fa necessària una nova convocatòria d'acords d'acció concertada.  
Dins de l'estructura orgànica de la Vicepresidència i Conselleria d'Igualtat i Polítiques Inclusives, d'una banda, la Direcció General de Diversitat Funcional i Salut Mental coneix les necessitats d'atenció a les persones amb diversitat funcional per a afavorir la seua autonomia i garantir els serveis d'atenció primària de caràcter específic i d'atenció secundària o residencial; d'una altra, la Direcció General de Gestió i Organització del Sistema és la direcció competent per a l'impuls i harmonització de l'acció concertada per a les entitats d'iniciativa social, tal com estableix l'article 40 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, exerceix la funció de la implementació de l'acció concertada i disposa del programa pressupostari 311.20, Gestió i organització del sistema.  
  
Aquesta convocatòria està prevista per a un període d'un any, prorrogable a dos més.  
En virtut del que s'ha exposat i fent ús de les facultats que confereix l'article 40 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en relació amb l'esmentat article 13 del Decret 181/2017, de 17 de novembre, del Consell, a proposta de la persona que ocupe el lloc de director o directora general de Gestió i Organització del Sistema, resolc:  
  
Primer  
Aprovar la convocatòria pública dels acords d'acció concertada en matèria de serveis socials en el sector d'atenció a persones amb diversitat funcional per a l'any 2020, d'acord amb el que es disposa en l'annex I de Condicions generals de la convocatòria i en els models dels annexos II, III, IV, V, VI, VII i VIII d'aquesta resolució, i ordenar-ne la publicació en el Diari Oficial de la Generalitat Valenciana.  
Aquesta convocatòria es realitza pel procediment de tramitació anticipada d'expedients de despesa, previst en la disposició addicional cinquena del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, una vegada presentat el projecte de llei de pressupostos de la Generalitat per a l'any 2020 i abans que siga aprovat, de conformitat amb el que es disposa en els articles 41, 166 i 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segon  
Aquesta convocatòria, amb la finalitat de garantir l'estabilitat en la prestació dels serveis socials, serà aplicable als concerts socials que se subscriguen en aquest àmbit i sector d'acció social, per al període 2020, amb càrrec al programa pressupostari 311.20, Gestió i organització del sistema, capítol IV, codi S6738, de la secció 16 del pressupost de despeses de la Vicepresidència i Conselleria d'Igualtat i Polítiques Inclusives, recollit en el Projecte de llei de pressupostos de la Generalitat per a l'any 2020, per un import màxim estimat de 805.817.426 euros per a aquesta actuació.  
La resolució d'aquesta convocatòria queda condicionada a l'existència efectiva de crèdit adequat i suficient en el pressupost de l'exercici 2020.  
Procedència i quantia dels fons:  
Propis no condicionats: 2.974.920 €  
Propis condicionats: 73.574.729 €  
Externa: Taxa per la prestació de serveis d'atenció social: 2.854.100 €  
Transferència de l'IMSERSO: 17.496.509 €  
Una vegada aprovats els pressupostos de la Generalitat per a l'exercici 2020, la Vicepresidència i Conselleria d'Igualtat i Polítiques Inclusives publicarà en el Diari Oficial de la Generalitat Valenciana una resolució en què especificarà les línies pressupostàries amb l'import definitiu que es destina a aquestes.  
En cas que, després del corresponent procediment de selecció, quedara un romanent de crèdit sense disposar en la línia, la Conselleria podrà fixar nous serveis i nombre de places a concertar per a atendre les necessitats socials.  
  
Tercer  
Es delega en la persona que ocupe el lloc de director o directora general de Gestió i Organització del Sistema la resolució del procediment d'acció concertada a què es refereix aquesta convocatòria.  
  
Quart  
Per una resolució de la persona titular de la conselleria competent en matèria de serveis socials es podrà procedir, per raó d'interés públic i amb anterioritat a la data de finalització, a l'ampliació del període de vigència de l'acord d'acció concertada, mitjançant una pròrroga, de mutu acord, dels serveis concertats per un màxim de dos anys.  
  
Cinqué  
Es delega en la persona que ocupe el lloc de director o directora general de Gestió i Organització del Sistema i se la faculta, en l'àmbit de les seues competències, a dictar totes les instruccions que siguen necessàries, tant per a l'execució i l'aplicació d'aquesta resolució com per a l'adequada gestió dels concerts en el seu àmbit funcional.  
  
Contra aquesta resolució, que posa fi a la via administrativa, les persones interessades podran interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Així mateix, amb caràcter potestatiu es podrà interposar un recurs de reposició en el termini d'un mes, a comptar des de l'endemà de la publicació, davant el mateix òrgan que ha dictat la resolució. Tot això, de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen exercitar-ne, si escau, qualsevol altre que consideren procedent.  
  
València, 18 de desembre de 2019.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
  
ANNEX I  
Condicions generals de la convocatòria dels acords d'acció concertada en matèria de serveis socials en el sector d'atenció a persones amb diversitat funcional  
  
Índex  
Títol I. Disposicions generals  
Article 1. Àmbit d'aplicació  
Article 2. Objecte del concert  
Article 3. Serveis a concertar: nombre de places i tipologia de serveis  
Article 4. Durada del concert  
Article 5. Cobertura de places i accés als serveis per les persones usuàries  
Títol II. Del procediment de concertació  
Capítol I. Requisits  
Article 6. Sol·licitants  
Article 7. Requisits generals  
Capítol II. Iniciació del procediment  
Article 8. Iniciació d'ofici  
Article 9. Forma, termini i lloc de presentació de sol·licituds  
Article 10. Documentació i informació de què s'ha d'acompanyar la sol·licitud  
Capítol III. Ordenació i instrucció del procediment  
Article 11. Òrgan competent per a la tramitació i instrucció del procediment. Esmena  
Article 12. Criteris de selecció i valoració d'entitats  
Article 13. Comissió d'avaluació  
Article 14. Proposta de resolució  
Capítol IV. Finalització del procediment de selecció  
Article 15. Resolució de concessió  
Article 16. Contingut de la resolució en relació amb les places i serveis concertats  
Article 17. Publicació de la resolució  
Article 18. Recursos  
Capítol V. Formalització dels concerts  
Article 19. Formalització del concert social  
Títol III. Finançament de l'acció concertada  
Article 20. Mòduls econòmics. Càlcul de l'import de l'anualitat del concert social  
Article 21. Revisió dels mòduls  
Article 22. Prohibició de cobrament a persones usuàries  
Article 23. Justificació de la prestació del servei  
Article 24. Pagament del cost del concert  
Article 25. Comprovació i control de la despesa  
Títol IV. Execució dels concerts  
Article 26. Obligacions de l'administració concertadora  
Article 27. Obligacions de les entitats titulars dels centres i serveis concertats  
Article 28. Qualitat dels serveis: actuacions de control i seguiment  
  
Article 29. Contractació d'activitats accessòries amb tercers  
Article 30. Resolució de conflictes  
Article 31. Inspecció i control ordinari  
Títol V. Condicions tècniques per a la realització de les prestacions i serveis  
Article 32. Centres d'atenció precoç  
Article 33. Centres de rehabilitació i integració social  
Article 34. Centres ocupacionals  
Article 35. Centres de dia per a persones amb diversitat funcional física o intel·lectual  
Article 36. Centres de dia per a persones amb trastorn mental greu  
  
Article 37. Residències per a persones amb diversitat funcional física o intel·lectual  
Article 38. Residències-centres específics (CEEM) per a persones amb trastorn mental greu  
Article 39. Habitatges tutelats  
Article 40. Activitats i serveis complementaris  
Article 41. Condicions generals d'allotjament, neteja i manutenció  
  
Article 42. Estructura bàsica dels òrgans de participació dels centres concertats  
Article 43. Normativa sectorial aplicable  
Títol VI. Concertació de serveis addicionals o de nova creació.  
  
Article 44. Procediment  
Títol VII. Modificació i revisió de concerts  
Article 45. Modificació concerts  
Article 46. Revisió i modificació de les condicions econòmiques  
  
  
  
TÍTOL I  
Disposicions generals  
  
Article 1. Àmbit d'aplicació  
Amb aquesta convocatòria, la conselleria competent en matèria de serveis socials podrà encomanar a entitats d'iniciativa social, mitjançant acords d'acció concertada, a través del procediment de concertació, la provisió dels serveis susceptibles d'acció concertada previstos en l'apartat IV de l'annex del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
  
Article 2. Objecte del concert  
1. La reserva i ocupació de places en centres d'atenció social a persones amb diversitat funcional, perquè siguen ocupades per persones usuàries del sistema públic de serveis socials, sense necessitat de cobrir la totalitat de places autoritzades del recurs o servei, segons es determina en aquesta convocatòria.  
2. Les places dels serveis que siguen concertats s'integraran en el Sistema Públic Valencià de Serveis Socials  
  
Article 3. Serveis a concertar: nombre de places i tipologia de serveis  
1. D'acord amb les disponibilitats pressupostàries existents, les necessitats d'atenció social, la població que actualment és atesa i la demanda de places de nova creació en determinades àrees geogràfiques, constitueixen l'objecte específic de la convocatòria els serveis corresponents a 7.919 places que, en l'àmbit de la Comunitat Valenciana, es detallen a continuació:  
a) Serveis d'atenció precoç per a l'atenció de xiquets o xiquetes amb trastorn del desenvolupament o risc de patir-lo, de 0 a 6 anys: 2.092 places.  
b) Serveis de centres de rehabilitació i integració social (CRIS) per a persones amb trastorn mental greu: 763 places.  
c) Serveis de centres ocupacionals per a la integració sociolaboral de persones amb diversitat funcional: 2.351 places.  
d) Serveis de centre de dia per a persones amb diversitat funcional intel·lectual, física i orgànica: 950 places.  
e) Serveis de centre de dia per a persones amb trastorn mental greu: 160 places.  
f) Serveis de residències per a persones amb diversitat funcional intel·lectual, física i orgànica: 950 places.  
g) Serveis de residències-centres específics per a malalts mentals crònics (CEEM): 148 places.  
h) Serveis en habitatges tutelats per a persones amb diversitat funcional física o intel·lectual: 347 places.  
i) Serveis en habitatges tutelats per a persones amb trastorn mental greu: 158 places.  
2. Les places dels serveis de centres d'atenció diürna per a persones amb diversitat funcional en situació de dependència i de centres d'atenció residencial per a persones amb diversitat funcional en situació de dependència estan assimilades com a serveis de centre de dia o de residència per a persones amb diversitat funcional o trastorn mental, d'acord amb la tipologia dels usuaris.  
  
Article 4. Durada  
1. Els concerts socials que se subscriguen a l'empara d'aquesta convocatòria tindran una duració d'un any, des de la data d'efectes fixada en la resolució de concessió i el document de formalització.  
2. D'acord amb el que es preveu en l'apartat quart d'aquesta resolució, per una resolució de la persona titular de la conselleria competent en matèria de serveis socials es podrà procedir per raó d'interés públic, amb anterioritat a la data de finalització i sempre que concórreguen les circumstàncies previstes en l'article 35 del Decret 181/2017, a l'ampliació del període de vigència de l'acord d'acció concertada, mitjançant una pròrroga anual, de mutu acord, dels serveis concertats per un màxim de dos anys, mitjançant una o successives pròrrogues anuals.  
  
  
Article 5. Cobertura de places i accés als serveis per les persones usuàries  
1. L'accés a les places concertades serà sempre a través del procediment i l'òrgan administratiu que designe l'Administració perquè siguen ocupades.  
2. Mitjançant una resolució de la direcció territorial de la Conselleria s'assignaran les places o serveis concertats a les persones residents a la seua província, que hauran de reunir els requisits tècnics exigits per la normativa vigent.  
3. El centre o servei concertat admetrà la persona amb diversitat funcional designada per a la seua atenció, sempre que aquesta complisca els requisits tècnics.  
4. A pesar del que s'ha disposat en l'apartat 2, les persones que estiguen ja ateses en qualsevol dels recursos existents, dins del Sistema Públic Valencià de Serveis Socials per a l'atenció a persones amb diversitat funcional, podran continuar en la mateixa plaça.  
5. Per a garantir la continuïtat dels serveis, tindran caràcter preferent per a la concertació i el finançament públic les places que estiguen sent ocupades per persones usuàries mitjançant una resolució administrativa de concessió de plaça en el recurs i/o aprovació de programa individual d'atenció (PIA) en cas de persones en situació de dependència, segons estiguen reflectides mitjançant l'aplicació corporativa Simetta, de la Conselleria d'Igualtat i Polítiques Inclusivas.  
  
  
TÍTOL II  
Del procediment de concertació  
  
CAPÍTOL I  
Requisits  
  
Article 6. Sol·licitants  
1. D'acord amb el marc normatiu vigent a la Comunitat Valenciana, podran sol·licitar i participar en el règim d'acció concertada de serveis socials les entitats d'iniciativa social que complisquen els requisits legals i reglamentaris establits.  
2. Es consideren com a entitat d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades d'entitats sense ànim de lucre d'acord amb la seua normativa específica.  
  
Article 7. Requisits generals  
D'acord amb el que es disposa en l'article 7 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana, podran sol·licitar i accedir al règim d'acció concertada les entitats d'iniciativa social prestadores de serveis socials que complisquen els requisits següents:  
a) Estar degudament inscrites en el sector de serveis socials corresponent a persones amb discapacitat o diversitat funcional en el Registre d'entitats, centres i serveis de la conselleria competent en matèria de serveis socials.  
b) Disposar d'acreditació administrativa, tal com exigeix la normativa sectorial, considerant acreditats a efectes de l'atenció en centres i serveis, d'acord amb el que estableix la disposició addicional cinquena del Decret 62/2017, de 19 de maig, del Consell, tots els centres i serveis per a persones amb diversitat funcional que es troben autoritzats i que s'ajusten al que es preveu en la Llei 3/2019, de 18 de febrer, de la Generalitat, de serveis socials inclusius de la Comunitat Valenciana; Llei 11/2003, de 10 d'abril, de la Generalitat, sobre l'Estatut de les persones amb discapacitat.  
c) Estar al corrent en el pagament de les obligacions tributàries i de la Seguretat Social.  
d) Disposar el centre d'autorització de funcionament, d'acord amb la normativa general de serveis socials i la normativa sectorial, el dia de la publicació d'aquesta convocatòria.  
e) Acreditar o estar en condicions de disposar d'un certificat de qualitat del centre o servei abans de la data de finalització del concert social o la seua pròrroga.  
f) Acreditar la titularitat del centre (espai físic en el qual es presten els serveis) o la disponibilitat per qualsevol títol jurídic vàlid per un període no inferior al de la vigència del concert, així com l'autorització de l'entitat o persona titular del local on està situat el centre i/o es presten els serveis.  
g) No estar incurs en les prohibicions que estableix l'article 8 del Decret 181/2017, de 17 de novembre, del Consell, esmentat.  
  
  
CAPÍTOL II  
Iniciació del procediment  
  
Article 8. Iniciació d'ofici  
El procediment de concertació s'inicia d'ofici, amb la publicació de la resolució que aprova la convocatòria pública, i s'impulsarà d'ofici en tots els seus tràmits, respectant els principis de transparència, publicitat i no-discriminació, així com la resta de principis generals establits en l'article 87 de la Llei 3/2019, de 18 de febrer, de la Generalitat, per la qual es regula el Sistema de Serveis Socials en l'àmbit de la Comunitat Valenciana, i en l'article 4 del decret que la desplega.  
  
  
Article 9. Forma, termini i lloc de presentació de sol·licituds  
1. La sol·licitud de participació en el procediment de concertació s'efectuarà mitjançant el model que figura en l'annex II d'aquesta resolució, degudament formalitzada i subscrita per la persona que té la representació de l'entitat titular del centre o servei objecte del concert.  
  
2. El termini de presentació de sol·licituds d'aquesta convocatòria serà de 30 dies naturals, a partir de l'endemà de la publicació en el Diari Oficial de la Generalitat Valenciana.  
3. Es presentarà una sol·licitud per cada centre o servei les places del qual l'entitat ofereix per a concert.  
4. La presentació de sol·licituds i documentació annexa es realitzarà de forma telemàtica, i amb aquesta finalitat les persones i entitats interessades utilitzaran l'aplicació dissenyada, que estarà disponible en el Catàleg de serveis públics interactius de la Generalitat a través de la seu electrònica, portal https://sede.gva.es, apartat «Serveis en línia», i s'haurà d'indicar al peu la direcció territorial de la Conselleria (que serà l'òrgan instructor d'acord amb la localització del centre).  
5. A l'efecte de participació en aquesta convocatòria, es considera que la mateixa subscripció de la sol·licitud de concert social per les entitats susceptibles de ser beneficiàries, per si mateixes o per un representant, implica la capacitat jurídica i d'actuar necessària per a:  
- Sol·licitar el corresponent concert social.  
- Permetre l'accés a la Plataforma Autonòmica d'Interoperabilitat.  
  
- Autoritzar la consulta interactiva de documentació.  
D'acord amb el que es disposa en l'article 28 de Llei 39/2015, d'1 d'octubre, del procediment administratiu comú de les administracions públiques, si no hi ha oposició expressa per part de l'interessat, l'òrgan gestor del procediment està autoritzat per a obtindre directament les dades dels documents preceptius elaborats per qualsevol administració i que per a aquest procediment són els assenyalats a continuació:  
  
- Document d'identitat (DNI) del representant legal de l'entitat sol·licitant.  
- Certificat que l'entitat està al corrent de les obligacions tributàries (Hisenda estatal. AEAT).  
- Certificat que l'entitat està al corrent de les obligacions tributàries (Hisenda autonòmica. Generalitat Valenciana).  
- Certificat que l'entitat està al corrent de les obligacions amb la Seguretat Social.  
6. Així mateix, per estar prevista la tramitació d'aquest procediment per mitjans telemàtics, tots els tràmits que afecten les persones interessades per a l'exercici dels seus drets i obligacions, així com l'esmena de la sol·licitud, s'hauran de realitzar per aquest mitjà.  
  
Article 10. Documentació i informació de què s'ha d'acompanyar la sol·licitud  
1. La documentació que han de presentar les entitats per a cada centre o servei que sol·liciten participar en el procediment de concertació serà la següent:  
a) Certificat acreditatiu de l'acord adoptat per l'òrgan competent de l'entitat en el qual s'autoritze al representant legal la participació en el procediment de selecció i la sol·licitud del concert social (apartat E) de l'annex II).  
b) Certificat d'estar al corrent de les obligacions tributàries amb les hisendes estatal i autonòmica, i de les obligacions amb la Seguretat Social, en cas que no autoritzen la consulta interactiva d'aquesta documentació (apartat F) de l'annex II).  
c) Declaració responsable de l'entitat de no estar incursa en cap causa de prohibició per a concertar (apartat G) de l'annex II).  
d) Fitxa tècnica de funcionament del servei i activitats del centre (apartat A) de l'annex III).  
e) Relació de professionals i personal d'atenció directa de què disposa el centre o servei, amb indicació del nom i els cognoms dels seus components, lloc de treball, titulació, tipus de relació laboral d'aquests amb l'entitat titular, antiguitat, nombre d'hores diàries o setmanals de dedicació de cadascun d'ells i funcions que realitzen (apartat B) de l'annex III) i, si escau, relació de persones usuàries del centre (apartat C) de l'annex III).  
f) Declaracions responsables corresponents a les clàusules socials, d'acord amb l'apartat H) de l'annex II i, si escau, l'apartat A.6 de l'annex IV.  
g) Document d'autobaremació, d'acord amb l'annex IV.  
h) En cas de canvi de domiciliació bancària, així com per a centres nous, document d'alta de domiciliació bancària amb el compte designat per a la percepció de concerts socials, d'acord amb el model que consta com a annex V.  
2. Durant la fase d'instrucció, l'Administració incorporarà d'ofici:  
  
a) Certificat o document acreditatiu de la inscripció de l'entitat titular en el Registre d'entitats titulars d'activitats socials de la conselleria competent en matèria de serveis socials, amb data d'inscripció en aquest, per a acreditar-ne l'antiguitat.  
b) Certificat o document acreditatiu de la inscripció d'autorització de funcionament del centre o de la inscripció en el Registre de centres i serveis de la conselleria competent en matèria de serveis socials, amb data d'autorització o d'inscripció.  
CAPÍTOL III  
Ordenació i instrucció del procediment  
  
Article 11. Òrgan competent per a la tramitació i instrucció del procediment. Esmena  
1. La instrucció dels procediments de concertació correspon als òrgans competents de les direccions territorials de la conselleria competent en matèria de serveis socials, que s'encarregarà de verificar la documentació presentada en el procediment i la seua baremació, així com avaluació tècnica.  
2. Una vegada revisada la documentació, quan la sol·licitud no reunisca els requisits exigits o no s'acompanye de la documentació preceptiva, l'òrgan d'instrucció el requerirà perquè, de conformitat amb el que exigeix la llei i les seues disposicions de desplegament, esmene la falta o hi adjunte els documents preceptius, amb indicació que, si no ho fa així en el termini de deu dies hàbils, es considerarà que ha desistit de la seua petició, després de la resolució prèvia que haurà de ser dictada en els termes previstos en la legislació de procediment administratiu comú.  
3. Per a aquest fi, en cada direcció territorial de la Conselleria es constituirà una comissió tècnica instructora, que estarà integrada per almenys tres membres designats per la persona titular de la direcció territorial, i exercirà la presidència la persona encarregada de la direcció de servei competent per raó de la matèria o persona que la substituïsca; com a vocal, la persona titular de la direcció de secció, i una tècnica o tècnic d'aquesta com a secretari o secretària.  
4. Una vegada finalitzada la instrucció de tots els expedients corresponents al seu àmbit territorial, les comissions tècniques instructores elevaran a la comissió d'avaluació la relació d'entitats els centres i serveis de les quals compleixen els requisits, amb la proposta de puntuació.  
  
  
Article 12. Criteris de selecció i valoració d'entitats  
1. La valoració de les sol·licituds s'efectuarà atenent els criteris de selecció i valoració d'entitats següents:  
a) Els anys d'experiència acreditada en la prestació de serveis a persones amb diversitat funcional.  
Aquest criteri es valorarà amb un màxim de 20 punts, a raó d'un punt per any acreditat, a comptar des de la inscripció de qualsevol servei dins d'aquest àmbit funcional en el Registre d'entitats, centres i serveis de la conselleria competent en matèria de serveis socials de la Comunitat Valenciana o departament anàleg de qualsevol altra comunitat autònoma.  
b) La continuïtat en l'atenció en relació amb la qualitat prestada. Aquest criteri es valorarà amb un màxim de 15 punts.  
La continuïtat en l'atenció es valorarà d'acord amb el nombre de protocols que desenvolupa el centre o s'estableix en el projecte de gestió, en cas de centres de nova creació, per a garantir l'atenció integral, especialitzada o ambulatòria: a raó de 3 punts per protocol d'atenció a necessitats específiques de les persones amb diversitat funcional, sempre que complisquen els adequats criteris per a la seua aplicació.  
  
Per a la seua valoració, cada protocol haurà de portar associat els corresponents fulls o documents de registre i la seua adscripció a un dels programes que desenvolupa el centre; i no seran objecte de valoració els protocols bàsics que a continuació s'assenyalen:  
1. Protocol d'acolliment, ingrés i alta/baixa d'una persona en el centre.  
2. Protocol d'alimentació.  
3. Protocol d'higiene i neteja.  
4. Protocol d'acompanyament a consultes sanitàries i urgències sanitàries.  
c) El treball desplegat en l'àmbit comunitari i el grau d'inserció de l'entitat, centre o servei en el territori, desenvolupant accions i programes en col·laboració amb altres centres i serveis socials, culturals, sanitaris, d'ocupació, municipals o de la Generalitat.  
  
Aquest criteri es valorarà amb un màxim de 20 punts, i l'entitat haurà d'acreditar documentalment les accions i els programes en règim de col·laboració que desenvolupa o pretén desenvolupar. Seran objecte de puntuació:  
- Les entitats que aporten una estructura de centres organitzats en xarxa, per a l'actuació en un entorn social determinat (àrea metropolitana, comarca o departament de salut). Aquest criteri es valorarà amb un màxim de 10 punts, de conformitat amb el barem següent:  
  
 Punts  
Centres que treballen amb dos o més centres en xarxa 10  
Centres que treballen amb un altre centre en xarxa 5  
  
  
- Les accions coordinades i programes comuns amb altres centres i serveis socials, sanitaris, d'ocupació, culturals o esportius, es valoraran amb un màxim de 10 punts, a raó de 2 punts per cada programa d'actuació conjunta, que s'acreditarà mitjançant un informe de la mateixa entitat o declaració responsable en què consten les actuacions que es duen a terme.  
d) Les bones pràctiques socials i de gestió de personal, en relació amb les clàusules socials de creació d'ocupació per a persones amb dificultats, plans d'igualtat entre dones i homes, i altres de caràcter social, especialment establides en l'execució de les prestacions objecte de l'acció concertada.  
Aquest criteri es valorarà amb un màxim de 15 punts, de la manera següent:  
- Tindre incorporats treballadors amb discapacitat o diversitat funcional en l'entitat que haja d'executar l'acord d'acció concertada en un percentatge superior a la quota legalment establida:  
  
 Punts  
Més del 3 % 6  
Més del 2,5 % 4  
Més del 2 % 2  
  
  
- Tindre establit un Pla d'igualtat de dones i homes, que assegure la igualtat de gènere i l'eventual millora dels mínims en matèria d'igualtat i de conciliació laboral establits en la Llei orgànica 3/2007, de 22 de març, per a la igualtat efectiva de dones i homes, i la normativa autonòmica (Llei 9/2003, de 2 d'abril, de la Generalitat): 4 punts.  
  
- Tindre establida una carta de servei, amb compromisos de gestió, indicadors detallats per al seu seguiment, sistema de gestió de queixes i reclamacions, i mesures d'esmena àgils en cas d'incompliment (en document de carta de serveis, que es facilite a les persones usuàries, amb independència del reglament de règim interior): 5 punts.  
  
e) Implantació de processos de participació i decisió de les persones usuàries en els plans de centres o serveis i en els seus projectes de vida.  
  
Aquest criteri es valorarà amb un màxim de 10 punts, de la manera següent:  
- Tindre establit o previst un programa o protocol d'informació a la persona usuària i/o al familiar responsable, amb els mecanismes adequats per a la informació, orientació i implicació de les persones usuàries en el seu programa terapèutic dins del centre o servei: 5 punts.  
  
- Tindre establit o previst una programació d'activitats, subjecta a l'aprovació d'òrgans de participació per a la prestació dels serveis, amb l'adequada periodicitat i sistemes de seguiment dels acords: 5 punts.  
  
f) Nivell de necessitat de les places.  
Aquest criteri es valorarà amb un màxim de 20 punts, a raó de 2 punts per any de subvenció acreditada per al manteniment del centre o servei, en cas de centres en funcionament, i a raó d'1 punt per persona registrada que estiga en llista d'espera en la tipologia del recurs i àmbit comarcal del centre, en cas de centres de nova creació no concertats en l'exercici anterior.  
2. Es faculten les entitats perquè, d'acord amb el que es disposa en aquest article formalitzen el document d'autobaremació que consta com a annex IV d'aquesta resolució, sense perjudici de la potestat i l'obligació de l'Administració de verificar i comprovar les dades, i atorguen la puntuació que corresponga en els diferents apartats.  
  
3. La puntuació mínima per a accedir al règim d'acció concertada s'estableix en 50 punts. D'acord amb aquests criteris de selecció, podrà exigir-se una major puntuació per a l'adopció d'acords d'acció concertada, quan aquesta resulte necessària d'acord amb les limitacions pressupostàries o del nombre o característiques de les prestacions susceptibles de concert.  
En aquests casos, s'establirà la corresponent proposta de concert amb aquelles entitats i serveis que resulten amb més puntuació, fins a cobrir l'import de la consignació pressupostada existent; i s'haurà d'establir de manera preferent el concert que garantisca el nombre de places ocupades durant l'any anterior en aquells centres o serveis que van ser concertats, i amb la possibilitat de restringir el nombre de places finançades en cada centre o centres i serveis de nova creació, sempre que, segons el parer de la comissió d'avaluació, el nombre de places oferides no es corresponga amb la necessitat de places o demanda social registrada d'aquest tipus de recurs en una determinada àrea geogràfica d'actuació.  
4. En cas que es produïsca un empat de puntuació per part de dues entitats i centres, l'Administració cobrirà, d'acord amb les disponibilitats pressupostàries, les places noves, i atorgarà preferència a aquells que hagen obtingut la puntuació més alta en l'apartat 1.d d'aquest article i, en cas que hi persistisca, es prendrà com a criteri de desempat la data (dia i hora) de la presentació de la sol·licitud; en aquest cas, tindrà prioritat la presentada amb més antelació.  
  
Article 13. Comissió d'avaluació  
1. Per a l'avaluació del procediment d'acció concertada que estableix la present convocatòria, es crea una comissió d'avaluació, que estarà integrada pels membres següents:  
a) La persona titular de la Subdirecció General de Gestió i Organització del Sistema, que n'exercirà la presidència.  
b) Sis vocals constituïts per:  
- La persona titular de la Subdirecció General de Persones amb Diversitat Funcional.  
- Un cap de servei de la Direcció General amb competència en acció concertada  
- Un cap de servei de la Direcció General amb competència en diversitat funcional.  
- Les persones titulars de les direccions territorials de la Conselleria, que podran delegar en la direcció de servei o de secció de cada direcció territorial.  
c) Un tècnic/a de la Direcció General de Gestió i Organització del Sistema o de Direcció General de Diversidad Funcional, que actuarà com a secretari/ària de la comissió.  
2. La comissió d'avaluació exercirà les seues funcions, actuarà com a òrgan col·legiat i estendrà acta de les reunions, de conformitat amb el que es preveu en la legislació de règim jurídic del sector públic.  
  
  
Article 14. Proposta de resolució  
1. La comissió d'avaluació, amb la remissió prèvia per les comissions tècniques instructores, és l'encarregada d'elaborar una relació ordenada de participants en el procediment de selecció, que han acreditat l'experiència mínima i la solvència tècnica exigides, amb la seua puntuació en el procediment de selecció, d'acord amb els criteris de valoració que estableix la llei, que estan desenvolupats i ponderats en la present convocatòria.  
2. Basant-se en aquesta relació, s'elaborarà la proposta de resolució, que s'ha de remetre a la persona que ocupe el lloc de director o directora de Gestió i Organització del Sistema, en la qual s'haurà de determinar el nombre de places i serveis a concertar amb cada entitat d'iniciativa social, les quals hauran de quedar a la disposició de la Conselleria a partir del moment en què es formalitze el corresponent concert social.  
  
3. En la mateixa proposta de resolució es deixarà constància de les places i serveis oferits per entitats d'iniciativa social a la qual és procedent denegar el concert, i se'n motivarà la causa: per no complir requisits, per no haver superat la puntuació mínima establida en la convocatòria o per estar imposada per la limitació de crèdits pressupostaris o per no haver-hi demanda social.  
  
  
CAPÍTOL IV  
Finalització del procediment de selecció  
  
Article 15. Resolució de concessió  
1. La persona que ocupe el lloc de director/a general Gestió i Organització del Sistema, per delegació de la persona titular de la Conselleria, a proposta de la Comissió d'Avaluació i tenint en compte les disponibilitats pressupostàries existents, resoldrà sobre la concessió o denegació de concerts socials en un termini màxim de sis mesos des de la publicació de la convocatòria pública en el Diari Oficial de la Generalitat Valenciana.  
Aquesta resolució serà única i contindrà la decisió adoptada en relació amb totes les sol·licituds de concertació de places presentades.  
2. Transcorregut el termini establit en l'apartat anterior sense haver-se dictat i publicat la resolució expressa, hauran d'entendre's desestimades les sol·licituds formulades per les entitats participants en el procediment de concertació, per silenci administratiu, d'acord amb el que s'estableix en l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que subsistisca l'obligació legal de l'Administració de resoldre expressament.  
  
Article 16. Contingut de la resolució en relació amb les places i serveis concertats  
1. Les places concertades, que estiguen determinades en la resolució de concessió, quedaran a la disposició de la conselleria competent en matèria de serveis socials des de la data que es fixe en aquesta, d'acord amb les regles següents:  
a) La resolució de concessió de concert estendrà els seus efectes a 1 de gener de 2020, per a l'atenció i cobertura de totes aquelles places de centres i serveis que en aquesta data es troben ocupades per usuaris/àries, sempre que l'accés de les persones usuàries s'haguera dut a terme mitjançant resolució administrativa dictada pels òrgans competents de la conselleria.  
b) La resolució de concessió de concert haurà de fixar, en el seu cas, la data en què tindrà els efectes per a ampliació de places no finançades en l'exercici anterior i els centres i recursos socials de nova creació, la qual estarà determinada des de la data de posada a la disposició de les places per a l'atenció a noves persones usuàries.  
2. L'import de l'anualitat del concert es determinarà, per a cada centre en què s'establisca la reserva i ocupació de part o la totalitat de places de centres d'atenció social a persones amb diversitat funcional, en funció del nombre de places concertades, el mòdul econòmic aplicable i nombre de dies de prestació del servei.  
3. La resolució de concessió de concert a les entitats d'iniciativa social que no acrediten el requisit de comptar amb un certificat de qualitat del centre o servei, que estableix l'article 7.2.e del Decret 181/2017, del Consell, de 17 de novembre (inclòs en l'article 7.e del present annex), amb anterioritat al termini de resolució del procediment de concertació, deixarà constància d'aquesta circumstància, de manera que aquesta resolució estarà condicionada al compliment d'aquest requisit en el termini màxim de dos anys des de la formalització del concert social; l'entitat quedarà obligada a sotmetre's a l'avaluació de qualitat del centre o servei i a presentar un certificat de qualitat homologat per alguna entitat acreditada en matèria d'avaluació, l'Administració podrà extingir el concert si no es compleix amb aquesta obligació en el termini establit, d'acord amb el que s'estableix en la disposició transitòria cinquena del mencionat decret.  
  
  
Article 17. Publicació de la resolució  
La resolució que es dicte de concessió i denegació de concerts posa fi al procediment de selecció, serà objecte de publicació en el Diari Oficial de la Generalitat Valenciana, i aquesta tindrà els efectes de la notificació a les persones interessades, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
Article 18. Recursos  
La resolució posa fi a la via administrativa i contra aquesta es podrà interposar recurs potestatiu de reposició, en el termini d'un mes a comptar des de l'endemà de la seua publicació o bé directament recurs contenciós administratiu, en el termini de dos mesos a comptar des de l'endemà al d'aquesta publicació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar qualsevol altre que estime pertinent.  
  
  
CAPÍTOL V  
Formalització dels concerts  
  
Article 19. Formalització del concert social  
1. Els concerts socials, producte dels acords d'acció concertada, es formalitzaran en un document administratiu, d'acord amb el model fixat com a annex VII, dins del termini de trenta dies a comptar des del següent a la publicació de la resolució de concessió.  
2. En el referit document de concert es faran constar, de manera expressa, els drets i obligacions de les parts, nombre de places i tipologia dels serveis concertats, règim econòmic (finançament per part de l'Administració, import del mòdul o mòduls econòmics unitaris corresponents al cost de les places i import anual), forma de pagament, duració, possibilitat de pròrrogues i causes d'extinció d'aquest.  
  
Així mateix, haurà de deixar constància del requisit de certificació de qualitat, en els termes previstos en la disposició transitòria cinquena del Decret 181/2017, del Consell, de 17 de novembre.  
3. El concert subscrit entre l'Administració i l'entitat d'iniciativa social recollirà en un únic document totes les places i centres concertats, amb el finançament corresponent, de forma singularitzada a les diferents unitats o centres concertats de l'entitat.  
4. El concert social serà subscrit, en representació de l'Administració concertant, per la persona que ocupe el lloc de director/a general de Gestió i Organització del Sistema, com a òrgan facultat per a resoldre el procediment de concertació.  
Una vegada formalitzat s'anotaran d'ofici en la corresponent secció del Registre d'Entitats, Centres i Serveis de Serveis Socials.  
  
5. El document administratiu en el qual es formalitze el concert social podrà elevar-se a escriptura pública quan el sol·licite el titular del servei o centre concertat, i, en aquest cas, seran a càrrec seu les despeses derivades del seu atorgament.  
  
  
TÍTOL III  
Finançament de l'acció concertada  
  
Article 20. Mòduls econòmics. Càlcul de l'import de l'anualitat del concert social  
1. El finançament de les places concertades per la Generalitat, a què es refereix aquesta convocatòria, s'efectuarà d'acord amb els mòduls econòmics (euros/plaça/dia) fixats per plaça ocupada per persones amb diversitat funcional o trastorn mental greu (TMG) d'acord amb les seues característiques i suports que requereix.  
a) S'aplicarà en la valoració el mòdul A quan les places es troben cobertes per persones amb un grau de discapacitat reconeguda inferior al 75 %.  
b) S'aplicarà el mòdul B si es troben cobertes per persones amb un grau de discapacitat reconeguda igual o superior al 75 %.  
c) En el cas dels centres ocupacionals per a persones amb diversitat funcional s'aplicarà el mòdul C a les places cobertes per persones amb un grau de discapacitat reconeguda igual o superior al 89 %.  
Així mateix, s'aplicarà el mòdul C específic a la totalitat de les places de residències i centre de dia per a dany cerebral (1), trastorn d'espectre autista (2) i paràlisi cerebral (3), als quals s'aplicarà un import de mòdul específic, segons està fixat en el quadre del barem.  
  
En habitatges tutelats s'aplicarà un mòdul únic (A) per a tota mena de persones usuàries, i s'aplicarà el mòdul específic C en habitatges per a persones amb trastorn d'espectre autista i habitatges per a malalts mentals amb atenció residencial 24 hores (4) i un mòdul específic (5) en habitatges per a persones amb trastorn de conducta d'atenció residencial 24 hores.  
d) Als centres d'Atenció Primerenca i centres de Rehabilitació i Integració Social (CRIS) s'aplicarà un mòdul únic, i aquest serà el cost màxim garantit que contempla totes les despeses necessàries per al seu funcionament.  
e) Quan un centre d'atenció residencial o residència no dispose d'espai per a la realització de les activitats rehabilitadores i/o terapèutiques, de manera que un usuari/ària utilitze els serveis d'atenció diürna (centre ocupacional o de dia) compatibles, en altres recursos gestionats per la mateixa entitat, s'aplicarà únicament el mòdul econòmic que corresponga al cost de servei d'atenció residencial.  
2. El quadre de mòduls a aplicar, d'acord amb la tipologia del centre o recurs i la modalitat d'usuari, és el següent:  
  
 A  
?/plaça/dia   
?/plaça/dia C  
?/plaça/dia  
Centres d'Atenció Primerenca 24,50 € - -  
Centres de Rehabilitació i Integració Social (CRIS) 29,69 € - -  
Centres ocupacionals (sense servei de transport) 34,16 € 38,72 € 63,63 €  
Centres de dia per a persones amb diversitat funcional física o intel·lectual 63,63 € 65,84 € 79,00 € (1)  
94,50 € (2)  
99,75 € (3)  
Centres de dia per a persones amb trastorn mental greu (TMG) 57,63 € 59,84 € -  
Residència per a persones amb diversitat funcional 96,39 € 123,00 € 134,00 €  
Residència-Centre específic per a persones amb TMG (CEEM) 96,39 € 123,00 € \_  
Habitatge tutelat per a persones amb diversitat funcional 64,05 € - 76,86 € (4)  
124,99 € (5)  
Habitatge tutelat per a persones amb TMG 64,05 € - 76,86 € (4)  
  
  
3. Els mòduls establits cobreixen la totalitat dels costos variables, fixos i permanents de prestació de cada tipus de servei, sense incloure el benefici industrial, i comprenen el cost de tots els serveis exigibles de prestació obligatòria que ha de prestar el centre, d'acord amb la normativa vigent, i que ha d'abonar la Conselleria d'Igualtat i Polítiques Inclusives.  
Als centres ocupacionals amb servei de transport, aquest es finançarà a través d'un mòdul addicional de 1.320 €/persona usuària/any, que serà aplicable exclusivament a persones usuàries que no residisquen en el municipi on estiguera situat el centre i la totalitat dels usuaris/àries que tinguen reconeguda mobilitat reduïda.  
4. Per a l'establiment de l'anualitat del concert social i a efectes exclusivament econòmics, es tindrà en compte que el càlcul dels mòduls econòmics es realitza:  
a) Per 220 dies, en cas de centres d'atenció ambulatòria i centres d'atenció diürna.  
b) Per 365 dies o 366 en cas d'any de traspàs, en cas de residències i habitatges tutelats.  
5. El finançament de les places objecte de concert corresponents a ampliació de places i recursos socials de nova creació no concertats en l'exercici anterior, s'efectuarà sempre conformement al mòdul A establit per a la tipologia del recurs.  
Cada anualitat, el mòdul corresponent a aquestes places s'actualitzarà d'acord amb el grau de discapacitat de les persones usuàries que hagen ocupat aquestes en l'exercici anterior.  
6. El finançament per places no efectivament ocupades, per causa aliena a l'entitat, serà el 50 per 100 de la corresponent al mòdul A establit per a la tipologia del recurs de què es tracte.  
  
Article 21. Revisió dels mòduls  
En cas de pròrroga dels concerts, les quantitats corresponents als mòduls plaça/dia podrà ser revisada conforme a l'increment anual de l'índex general de l'IPC respecte a l'exercici anterior i en tot cas, a l'alça.  
  
Article 22. Prohibició de cobrament a persones usuàries  
El centre o servei concertat no podrà cobrar a les persones cap quantitat suplementària per liquidació d'estada o per qualsevol altra prestació que haja de ser atesa en virtut del concert, i aquest serà motiu o causa de resolució del concert.  
  
Article 23. Justificació de la prestació del servei  
Les entitats signants dels concerts estaran obligades a justificar la prestació del servei i el compliment de les obligacions derivades del concert, per al seu abonament.  
A aquest efecte, hauran de presentar, amb caràcter mensual, en els cinc primers dies del mes següent, la documentació per via telemàtica o mitjans electrònics:  
- Relació de persones usuàries ateses amb indicació del seu nom i cognoms, DNI, grau de discapacitat, i, en el seu cas, les dates d'alta i baixa, subscrita pel titular del centre o persona que actue en representació d'aquest, d'acord amb el model que consta com a annex VI.  
  
- Certificat del director/a del centre que acredite que s'ha prestat el servei d'acord amb les obligacions que estableix el concert i, si escau, el nombre de places no ocupades, per causa aliena a l'entitat.  
  
  
Article 24. Pagament del cost del concert social  
1. La conselleria competent en matèria de serveis socials tramitarà mensualment l'ordre de pagament del cost del concert social per plaça o servei concertat, d'acord amb els mòduls econòmics fixats en la convocatòria i el corresponent document de formalització, d'acord amb les places efectivament ocupades i no ocupades durant el mes anterior.  
  
2. En cas de produir-se vacants durant l'exercici, les places seran ocupades per persones amb diversitat funcional conformement al seu grau de discapacitat. No obstant això, en cas de necessitat d'ingrés urgent, podrà ser una plaça ocupada per persona amb un major grau de discapacitat, i s'abonarà en tot cas conformement al mòdul econòmic establit per a plaça vacant.  
3. L'abonament del cost del concert s'efectuarà, mitjançant transferència bancària, al compte específic per a concerts socials designat per l'entitat corresponent.  
4. El pagament corresponent a la mensualitat de desembre, es lliurarà de forma anticipada amb la relació nominal de persones ateses i places no ocupades a data 1 de desembre, sense perjudici de la regularització corresponent, que s'efectuarà en tot cas abans del 31 de gener de l'exercici següent, que implicarà l'exigència, en el seu cas, de reintegrament de l'import indegudament percebut, conforme estableix la Llei de pressupostos anual.  
  
Article 25. Comprovació i control de la despesa  
1. L'òrgan competent en cada direcció territorial comprovarà la veracitat de les dades aportades i si hi ha alguna incidència o reclamació relativa a l'atenció a les persones usuàries, sempre que aquesta haja sigut atesa adequadament o es trobe en termini pendent de resolució, per a donar conformitat, si escau, a la documentació.  
2. L'entitat titular del centre haurà de presentar, abans del 15 de gener de l'exercici següent, a l'òrgan de participació del centre el compte anual, en el qual apareixeran reflectits tots els ingressos (abonament de mensualitats per l'Administració) i despeses inclosos en el seu compte d'explotació, que haurà d'estar detallat i identificat per: despeses de personal, despeses generals (subministraments, tributs, contractes de manteniment, servei de menjador, transport, treballs i serveis exteriors) i altres despeses (despeses diverses: lloguer o uns altres).  
3. Així mateix, una vegada aprovat per l'òrgan de participació del centre, el resum econòmic de l'exercici, l'entitat haurà de remetre per via telemàtica, abans del 31 de gener de l'exercici següent, a la direcció territorial, a la Direcció General de Diversitat Funcional i a la Direcció General de Gestió i Organització del Sistema una memòria de justificativa de les actuacions i el compliment de les condicions que s'estableixen en el concert social.  
4. En la memòria es farà constar, com a contingut mínim, els següents extrems:  
- Entitat, denominació del servei i nombre de places concertades.  
- Resultats obtinguts: nombre de persones ateses i característiques de les persones usuàries.  
- Objectius i activitats realitzades.  
- Avaluació dels serveis prestats.  
- Resum econòmic de l'exercici.  
- Conclusions respecte dels objectius, avaluació i resultat econòmic.  
5. L'entitat titular del centre estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
  
  
TÍTOL IV  
Execució dels concerts  
  
Article 26. Obligacions de l'administració concertadora  
Constitueixen obligacions de la Conselleria d'Igualtat i Polítiques Inclusives, com a administració concertadora, les següents:  
a) Abonar a l'entitat titular del centre o servei concertat, mensualment, l'import del concert d'acord amb el mòdul econòmic fixat en la convocatòria i en el document de formalització del concert social.  
  
b) Resoldre, mitjançant un acte administratiu exprés, les altes de persones usuàries que hauran d'accedir al servei, així com qualsevol circumstància, baixa o trasllat, que s'adopte sobre aquestes en relació amb el servei concertat.  
c) Facilitar al centre tota la informació disponible relativa a la persona amb diversitat funcional en el moment d'ingrés en el centre o accés al servei, sense perjudici de l'obligació d'actualitzar-la durant la seua estada, que correspondrà a l'entitat titular d'aquest.  
d) Comunicar al titular del centre concertat, amb l'antelació suficient, qualsevol circumstància que afecte les places concertades i el concert subscrit.  
e) Dictar les directrius tècniques i les instruccions precises per al desenvolupament de l'activitat, assegurar la qualitat del servei i que es proporcione a les persones amb diversitat funcional el recurs més idoni a la seua situació i les seues circumstàncies personals, dins d'un entorn social adequat.  
  
Article 27. Obligacions del titular dels centres i serveis concertats  
  
1. Sense perjudici de les obligacions establides en les normes aplicables, són obligacions de les entitats titulars dels centres i serveis concertats les obligacions específiques següents, com a conseqüència de l'acord d'acció concertada i formalització del concert:  
  
a) Posar a la disposició de la Generalitat el nombre de places previstes en el concert, així com admetre al servei totes les persones usuàries que li designen els òrgans competents de la Conselleria.  
  
b) Mantindre els requisits i les ràtios de personal en relació amb les prestacions i el nombre de persones ateses, segons es determina en la tipologia de cada recurs i en el present annex, durant el període de vigència del concert.  
c) Prestar el servei gratuïtament a les persones, de manera que no poden percebre cap quantitat que, directament o indirectament, implique una contrapartida econòmica pels serveis objecte del concert, excepte, si és el cas, per serveis complementaris, sempre que estiguen autoritzats.  
d) Fer constar en la seua documentació i en la seua publicitat, al costat de la denominació de l'entitat, centre o servei, la condició de centre o servei concertat, integrat en el sistema públic valencià de serveis socials.  
A aquests efectes, d'acord amb la disposició addicional novena del Decret 181/2017, de 17 de novembre, del Consell, hauran de fer constar en la seua documentació i en la seua publicitat la condició de centre o servei concertat en el termini màxim de quinze dies des de la formalització del concert social; i, igualment, els centres que tinguen la totalitat de places subjectes al règim d'acord d'acció concertada faran constar en la seua denominació i en la seua publicitat la condició de centre concertat, i tindran el termini màxim de 45 dies des de la formalització del concert social per a fer constar aquesta circumstància, i modificar, si cal, la seua retolació i publicitat exterior.  
e) Complir, en tot moment, les condicions tècniques a les quals se subjecta el concert i mantindre els nivells de qualitat en la prestació assistencial.  
f) En els concerts de centres d'atenció precoç, el servei serà incompatible amb una altra prestació pública per a una mateixa persona usuària amb la mateixa finalitat.  
g) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que puguen presentar les persones usuàries.  
h) Complir i seguir les instruccions i directrius tècniques que formulen els òrgans competents de la Conselleria per al desenvolupament de l'activitat, i garantir l'adequada prestació del servei.  
i) Disposar d'un òrgan de participació del centre o servei i mantindre un règim de funcionament amb participació i representació per part de l'entitat, de professionals i de persones usuàries o dels seus representants legals, d'acord amb el que s'establisca en la normativa sectorial i en l'article 42 de la present disposició.  
2. Com a condicions tècniques obligatòries, l'entitat concertadora haurà de:  
a) Subscriure una pòlissa d'assegurances que cobrisca la responsabilitat civil resultant de les accions del seu personal i de les persones usuàries del centre o servei, així com les contingències derivades de lesió o defunció d'aquest personal i de les persones usuàries en cas d'accident o com a conseqüència de la prestació del servei, amb un mínim de 30.000 euros per defunció i de 60.000 euros per invalidesa per sinistre, sense que hi haja limitació per anualitat de l'assegurança, d'acord amb el que estableix la disposició addicional huitena del Decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades que s'estipulen en l'article 29 de la present disposició, amb la finalitat de garantir en tot moment la qualitat del servei.  
  
c) Així mateix, estan obligades al deure de confidencialitat respecte a les característiques i la identitat de les persones usuàries davant de tercers, d'acord amb el que estableix la Llei de protecció de dades de caràcter personal.  
d) Així mateix, hauran de comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda durant l'estada de la persona en el centre o servei.  
A aquests efectes, l'òrgan competent de l'Administració concertadora és la secció corresponent de la direcció territorial.  
3. Igualment, les entitats estan obligades a complir la legislació laboral vigent i les obligacions que comporta el conveni col·lectiu d'aplicació sectorial.  
4. Així mateix, estan obligades a facilitar la funció inspectora per part dels serveis d'inspecció de Serveis Socials i a assumir les actuacions de control financer que corresponga a la Intervenció General de la Generalitat.  
  
Article 28. Qualitat dels serveis: actuacions de control i seguiment  
  
1. En virtut de l'acord d'acció concertada, amb la finalitat de garantir en tot moment l'atenció i la qualitat del servei durant el període d'execució del concert, caldrà:  
- Que s'elabore un programa individualitzat d'atenció a cada persona usuària, amb la seua valoració i el seu seguiment per l'equip professional del centre.  
- Que els centres disposen de sistema d'obtenció periòdica de la satisfacció de les persones usuàries respecte de l'atenció rebuda.  
- Que hi haja una avaluació dels resultats i serveis prestats.  
2. A aquest efecte, s'estableixen com a obligacions i exigències a les entitats titulars dels centres i serveis concertats les actuacions següents:  
  
a) Elaborar, en el termini d'un mes des de l'accés al servei, un programa individualitzat d'atenció i seguiment de les persones usuàries.  
  
Aquest programa s'haurà de comunicar a les persones usuàries o al seu representant legal, així com a l'administració concertadora.  
b) Sotmetre anualment el servei a la valoració de les persones usuàries.  
c) Al final de l'exercici, l'entitat haurà d'elaborar la memòria justificativa de l'actuació amb el resum de les persones ateses, els programes i les activitats desenvolupades.  
  
Article 29. Contractació d'activitats accessòries amb tercers  
1. S'estableixen com a activitats que, pel seu caràcter accessori, poden contractar-se amb tercers:  
a) El servei de manutenció, de transport, de neteja o de consideració anàloga.  
b) Aquelles activitats que corresponguen a prestació de serveis professionals, que no requerisquen exclusivitat o que tinguen naturalesa de serveis generals, que siguen necessaris per a cobrir les necessitats d'atenció integral o execució del servei.  
2. Quan aquestes activitats accessòries siguen ja realitzades amb tercers abans de l'inici del procediment de concertació, l'entitat haurà de posar-ho de manifest en aquest procediment facilitant la informació i emplenant els apartats oportuns del model de sol·licitud (apartat A de l'annex III. Dades generals d'instal·lacions i serveis).  
  
3. L'entitat podrà contractar amb tercers un percentatge màxim del 40 % de l'import total del cost de concert. Sempre quedaran excloses d'aquest percentatge les despeses necessàries en matèria de subministraments, cost de serveis d'aigua, telèfon, calefacció i altres consumibles.  
4. Els contractistes quedaran obligats només davant de l'entitat titular del centre o servei concertat, que assumirà la total responsabilitat de l'execució i de la prestació del servei davant de l'Administració.  
5. Als efectes del que es preveu en l'apartat anterior, l'entitat titular del centre o servei concertat serà responsable que en l'execució de l'activitat accessòria contractada amb tercers es respecten els límits que s'establisquen en la normativa de concerts socials quant a la naturalesa i la quantia màxima, i els contractistes estaran subjectes igualment al deure de col·laboració previst en l'apartat següent.  
6. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol tipus justificativa d'aquestes contractacions d'activitats accessòries, amb la finalitat de garantir que no se supera aquest percentatge.  
  
  
Article 30. Resolució de conflictes   
1. Les qüestions litigioses derivades de l'aplicació del règim d'acció concertada i, en concret, de les obligacions assenyalades al titular dels centres i serveis concertats, seran resoltes per l'administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
  
2. Als efectes del que es disposa en l'apartat anterior, la persona que siga titular de la Direcció General de Gestió i Organització del Sistema és l'òrgan competent per a interpretar els concerts socials, resoldre els dubtes que n'oferisca el compliment, així com acordar-ne la resolució i determinar els efectes d'aquesta.  
3. Contra els actes que dicte aquest òrgan durant l'execució del concert que no posen fi a la via administrativa, podrà interposar-se un recurs d'alçada davant l'òrgan superior jeràrquic, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
Article 31. Inspecció i control ordinari  
1. La Conselleria d'Igualtat i Polítiques Inclusives podrà inspeccionar els centres concertats quan ho considere convenient, per a comprovar el bon funcionament de les instal·lacions i serveis.  
2. Les direccions territorials de la conselleria competent efectuaran el seguiment ordinari del compliment de les obligacions derivades del concert.  
  
TÍTOL V  
Condicions tècniques per a la realització de les prestacions i serveis  
  
Article 32. Centres d'atenció precoç  
1. Els centres d'atenció precoç hauran de realitzar les activitats i funcions en règim ambulatori que estableix la normativa vigent per al tractament assistencial i preventiu de xiquetes i xiquets amb problemes de desenvolupament de 0 a 6 anys, i tindran caràcter prioritari l'atenció de 0 a 4 anys i les accions de seguiment que s'establisquen segons el criteri del centre, incloent-hi les prestacions i els serveis següents:  
- Tractament especialitzat (fisioteràpia, logopèdia, estimulació precoç, etc.).  
- Suport psicològic.  
- Suport i orientació familiar.  
- Atenció i seguiment d'acord amb les necessitats individuals.  
  
- Articulació de recursos i coordinació amb altres dispositius i recursos comunitaris.  
2. Els centres d'atenció precoç tenen com funció desenvolupar actuacions de prevenció, rehabilitació, assessorament i suport personal amb caràcter periòdic amb l'objectiu de contribuir a l'autonomia personal de les persones, conforme a una atenció primària de caràcter específic (article 18.2.e de la Llei 3/2019, de 18 de febrer, de la Generalitat, de Serveis Socials Inclusius de la Comunitat Valenciana).  
Les seues actuacions s'engloben en un marc d'atenció que integra les intervencions realitzades pels serveis professionals dels sectors sanitari, social i educatiu, per a assegurar la prevenció i el tractament de les xiquetes i xiquets de 0 a 6 anys que presenten trastorns del desenvolupament o risc de patir-los, conforme als articles 15, 20.2 i 37.2.a de la Llei 11/2003, de 10 d'abril, de la Generalitat, sobre l'Estatut de les persones amb discapacitat.  
La intervenció professional en aquests centres la guiaran els principis de caràcter general i de caràcter metodològic següents: d'orientació centrada en la persona, per a garantir l'atenció social personalitzada, integral i contínua; la interdisciplinarietat de les intervencions, i la qualitat i professionalitat en la provisió dels serveis, que estableix l'article 6.3 de Llei 3/2019, de 18 de febrer, de la Generalitat, de serveis socials inclusius de la Comunitat Valenciana. Així mateix, pel fet d'estar establits per a l'edat infantil més primerenca, es garantirà el criteri de proximitat territorial. A aquest efecte, la conselleria competent podrà marcar una àrea de referència geogràfica o territorial per a accedir als centres.  
  
2. Els centres hauran de garantir els mòduls de personal suficient en relació amb les prestacions i el nombre de xiquetes i xiquets atesos. Aquests centres disposaran de grups de professionals amb especialització en el desenvolupament infantil i l'atenció precoç, formats, almenys, per les figures següents: psicòleg/psicòloga o pedagog/pedagoga, fisioterapeuta, estimulador/a i logopeda.  
L'estimulador/a haurà de tindre una titulació, com a mínim, de grau mitjà en l'àrea terapèutica.  
3. Les ràtios mínimes del personal per a un centre de 35 places seran les següents:  
a) 1 psicòleg/psicòloga.  
b) 0,5 fisioterapeuta.  
c) 2 estimuladors/ores.  
d) 0,5 logopeda.  
4. En tot cas, l'increment de places del centre tindrà com a conseqüència un augment de personal d'atenció directa en una ràtio que no ha de ser inferior al 0,10.  
La plantilla podrà flexibilitzar-se quant als tècnics de grau mitjà, fisioterapeutes i estimuladors, depenent de les patologies més freqüents ateses en el centre, però això no n'alterarà la ràtio.  
5. Així mateix, hauran de complir el calendari i l'horari d'atenció a les persones usuàries, que serà de 220 dies en horari comprés entre les 09.00 i les 18.00 hores.  
No obstant això, d'acord amb el que disposa la normativa vigent, aquest horari podrà prolongar-se prèvia autorització de la persona titular de la direcció general competent.  
  
Article 33. Centres de rehabilitació i integració social  
1. Els centres de rehabilitació i integració social (CRIS) per a persones amb trastorn mental greu hauran de realitzar les activitats i funcions en règim ambulatori que estableix la normativa vigent, per al tractament assistencial i preventiu de persones adultes amb malaltia mental greu, incloent-hi les prestacions i els serveis següents:  
  
- Desenvolupament de programes d'intervenció i rehabilitació.  
- Suport psicològic i intervenció familiar.  
- Psicoeducació, promoció de l'autonomia personal i d'hàbits de vida saludable.  
- Atenció i seguiment d'acord amb les necessitats individuals.  
  
- Articulació de recursos i coordinació amb altres dispositius i recursos comunitaris.  
2. Els centres hauran de garantir els mòduls de personal suficient en relació amb les prestacions i el nombre de persones ateses.  
La plantilla mínima d'atenció directa per a un CRIS de 50 places està formada per: 1 director/a/ psicòleg/psicòloga, 2 psicòlegs/psicòlogues, 1 treballador/a social, 1 terapeuta ocupacional o tècnic/a superior d'integració social i 2 educadors/ores/ monitors/ores.  
La plantilla mínima d'atenció directa per a un CRIS de 70 places està formada per: 1 director/a/ psicòleg/psicòloga, 3 psicòlegs/psicòlogues, 1 treballador/a social, 1 terapeuta ocupacional o tècnic/a superior d'integració social i 3 educadors/ores.  
3. El centre haurà de garantir els serveis generals de gestió, administració, neteja, manteniment i vigilància amb mitjans propis o externs, que n'asseguren l'adequació al nombre de places i la correcta prestació d'aquests serveis.  
4. Les persones titulars i responsables dels centres procuraran la formació ètica específica en matèria de drets humans i formació contínua de tot el personal d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
5. Així mateix, hauran de complir el calendari i l'horari d'atenció a les persones usuàries, que serà de 220 dies en horari comprés entre les 9 i les 18 hores.  
6. Els serveis del CRIS treballaran i establiran propostes d'actuació conjunta entre la unitat de salut mental (que deriva la persona usuària) i altres recursos comunitaris, i comptaran amb la persona usuària per a la seua definició i perquè s'aconseguisca, des de la perspectiva de la interdisciplinarietat, globalitat, coordinació, informació i participació, una adequada atenció a les seues necessitats.  
7. El programa individual d'atenció a persones amb trastorns mentals greus i crònics tindrà en compte, per a l'organització de les activitats i dels programes a desenvolupar, la problemàtica psiquiàtrica concreta, així com el seu funcionament psicosocial, la seua participació en la comunitat i les seues diferents necessitats socials, per a evitar així situacions de deterioració i marginació, i procurar oportunitats, mitjans i possibilitats efectives de rehabilitació, integració i inclusió social.  
  
Article 34. Centres ocupacionals  
1. Els centres ocupacionals hauran de realitzar les activitats i funcions que estableix la normativa vigent per a la integració sociolaboral i l'atenció integral diürna, incloent-hi les prestacions i els serveis següents:  
- Teràpia ocupacional, a través de tallers ocupacionals prelaborals.  
  
- Formació i orientació laboral.  
- Activitats de socialització, oci i temps lliure; formació d'hàbits d'autonomia, promoció de l'autonomia personal i suport a l'autodeterminació i vida independent.  
- Suport psicològic i orientació familiar.  
- Servei de menjador.  
- Servei normalitzat i/o de transport adaptat, d'acord amb les instruccions que, si escau, dicte la Direcció General de Diversitat Funcional per a la prestació d'aquest servei.  
2. Els centres hauran de garantir els mòduls de personal suficient en relació amb les prestacions i el nombre d'usuaris, amb una ràtio mínima reglamentària de 0,15 i una ràtio consolidada de 0,19 per persona usuària atesa corresponent a personal tècnic i d'atenció directa.  
  
Han de comptar amb les figures professionals següents: 1 psicòleg/psicòloga, pedagog/a o psicopedagog/a per quaranta persones usuàries, 1 fisioterapeuta, 1 auxiliar ocupacional, així com 1 monitor/a per hui o deu persones usuàries, en funció que s'atenga persones amb trastorns associats en un 15 % com a mínim.  
3. El centre haurà de garantir els serveis generals de gestió, administració, neteja, manteniment, menjador i cuina amb mitjans propis o externs, que n'asseguren l'adequació al nombre de places i la correcta prestació d'aquests serveis.  
Les persones usuàries, en la mesura que siga possible i com un element més del programa socioeducatiu, han de col·laborar en la realització de les tasques de neteja i menjador.  
4. Així mateix, hauran de complir l'obligació de prestació de tots els serveis d'atenció a les persones usuàries (incloent-hi el de menjador i de transport) durant 220 dies a l'any, amb un horari preferent entre les 9 i les 17 hores, d'acord amb el que determina la mateixa entitat en la documentació de sol·licitud de concert.  
5. Els centres ocupacionals tenen com a finalitat assegurar els serveis de teràpia ocupacional i d'ajust personal i social a les persones amb diversitat funcional a fi d'aconseguir el seu màxim desenvolupament personal i, en els casos en els quals fora possible, facilitar la seua capacitació i preparació per a l'accés a l'ocupació.  
6. El programa individual d'atenció estarà adaptat a l'edat, la vocació, la formació, les habilitats i les circumstàncies personals, amb la finalitat d'aconseguir una adaptació satisfactòria al centre i el seu accés, en la mesura que siga possible, a una ocupació amb suport o protegida d'acord amb les seues competències.  
  
Article 35. Centres de dia per a persones amb diversitat funcional física i intel·lectual  
1. Els centres de dia per a persones amb diversitat funcional física i intel·lectual i els centres d'atenció diürna per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral diürna, incloent-hi les prestacions i els serveis següents:  
- Tractament especialitzat, d'acord amb el tipus de discapacitat o diversitat funcional.  
- Cures assistencials, manteniment i promoció de la salut.  
- Fisioteràpia, adaptada al programa individualitzat d'atenció.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
- Servei de menjador.  
- Servei de transport adaptat.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, amb una ràtio reglamentària de 0,22 i una ràtio consolidada de 0,30 per persona atesa corresponent a personal tècnic i d'atenció directa. En centres de dia per a persones amb diversitat funcional amb places de persones usuàries amb un grau de discapacitat igual o major al 75 %, així com en els centres de dia específics (dany cerebral, trastorn d'espectre autista i paràlisi cerebral), la ràtio no ha de ser inferior a 0,38.  
I hauran de comptar com a mínim amb les següents figures professionals: 1 psicòleg/psicòloga, pedagog/a o psicopedagog/a, 1 fisioterapeuta i 1 cuidador/a per sis persones usuàries.  
En cas d'estar unit a una residència, s'hi integraran els mòduls de personal.  
3. El centre haurà de garantir els serveis generals de gestió, administració, neteja, manteniment, menjador, cuina i vigilància amb mitjans propis o externs, que n'asseguren l'adequació al nombre de places i la correcta prestació d'aquests serveis.  
4. Així mateix, hauran de complir l'obligació de prestació de tots els serveis d'atenció a persones usuàries (incloent-hi el de menjador i transport) durant 220 dies a l'any, amb una jornada de huit hores diàries i un horari preferent entre les 9 i les 17 hores, respectant en qualsevol cas el còmput horari laboral dels treballadors i treballadores en el seu conveni laboral de referència, d'acord amb el que determina la mateixa entitat en la documentació de sol·licitud de concert.  
5. Els serveis de centre de dia ofereixen una atenció integral durant el període diürn a les persones usuàries, amb l'objectiu de millorar o mantindre el millor nivell possible d'autonomia personal i donar suport a les famílies.  
6. El programa individual d'atenció estarà adaptat a les necessitats específiques de les persones usuàries amb vista a la promoció de l'autonomia personal, la millora o conservació de les seues condicions físiques o cognitives, el suport a l'autodeterminació i el foment de la participació en els diversos programes i activitats que es desenvolupen.  
  
  
  
Article 36. Centres de dia per a persones amb trastorn mental greu  
  
1. Els centres de dia per a persones amb trastorn mental greu i els centres d'atenció diürna per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral diürna, incloent-hi les prestacions i els serveis següents:  
- Tractament especialitzat, d'acord amb la patologia.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
- Servei de menjador.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, amb una ràtio consolidada de 0,30 per persona atesa corresponent a personal tècnic i d'atenció directa.  
La plantilla mínima d'atenció directa per a un centre de dia amb una capacitat de vint places estarà formada per: 1 director/a (psicòleg/psicòloga), a un terç de jornada; 1 psicòleg/psicòloga; 1 treballador/a social (a mitja jornada); 1 terapeuta ocupacional; 1 tècnic/a superior d'integració social (a mitja jornada) i 2 educadors/ores monitors/ores.  
3. El centre haurà de garantir els serveis generals de gestió, administració, neteja, bugaderia, manteniment, menjador i cuina i vigilància amb mitjans propis o externs, que n'asseguren l'adequació al nombre de places i la correcta prestació d'aquests serveis.  
4. Les persones titulars i responsables dels centres procuraran la formació ètica específica en matèria de drets humans i la formació contínua de tot el personal d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
5. Així mateix, hauran de complir l'obligació de prestació de tots els serveis d'atenció als usuaris durant 220 dies a l'any, amb una jornada de huit hores diàries i un horari preferent entre les 9 i les 17 hores, d'acord amb el que determina la mateixa entitat en la documentació de sol·licitud de concert.  
6. Els serveis de centre de dia ofereixen una atenció integral durant el període diürn a les persones usuàries, amb l'objectiu de millorar o mantindre el millor nivell possible d'autonomia personal i donar suport a les famílies.  
7. El programa individual d'atenció estarà adaptat a les necessitats específiques de les persones amb trastorns mentals greus i crònics amb vista a la promoció de l'autonomia personal, la millora o conservació de les seues condicions cognitives i mentals, el suport a l'autodeterminació per a prendre les seues pròpies decisions i el foment de la participació en els diversos programes i activitats que es desenvolupen.  
8. Per a avançar cap a una adequada atenció integral i integració, aquest es basarà en la col·laboració entre el sistema sanitari, a través dels serveis de salut mental i, si és el cas, els serveis de formació i ocupació, així com en la utilització de qualsevol altre tipus de recurs comunitari.  
  
Article 37. Residències per a persones amb diversitat funcional física i intel·lectual  
1. Les residències per a persones amb diversitat funcional física i intel·lectual i els centres d'atenció residencial per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral residencial, incloent-hi les prestacions i els serveis següents:  
- Prestacions completes d'allotjament i manutenció.  
- Tractament especialitzat, d'acord amb el tipus de discapacitat o diversitat funcional.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia de cada recurs.  
En residències de persones amb diversitat funcional física o intel·lectual greument afectades, la ràtio mínima de personal serà de 0,75 per resident. La proporció serà del 70 % de personal qualificat d'atenció directa i 30 % de personal auxiliar de serveis.  
En residències per a persones amb diversitat funcional amb places de persones amb un grau de discapacitat igual o major al 75 %, així com en les residències específiques (dany cerebral, trastorn d'espectre autista i paràlisi cerebral), la ràtio no ha de ser inferior a 0,98 per resident, amb el 70 % de personal qualificat d'atenció directa i el 30 % de personal auxiliar de serveis.  
3. Així mateix, hauran de complir el calendari i l'horari d'atenció a les persones usuàries, que serà de 365 (366 dies en any bixest) i atenció continuada les 24 hores del dia.  
4. Les residències tenen com a objectiu atendre les necessitats bàsiques de les persones amb diversitat funcional que estiguen en una situació d'especial vulnerabilitat, promoure l'autonomia i afavorir la seua inclusió social a través dels programes que desenvolupen. Les activitats esportives, socioculturals, d'oci i temps lliure es desenvoluparan sempre que siga possible, d'acord amb el principi d'integració i accessibilitat universal, en les instal·lacions i amb els mitjans ordinaris posats al servei de la ciutadania.  
  
Article 38. Residències-centres específics (CEEM) per a persones amb trastorn mental greu  
1. Les residències-centres específics de malalts mentals (CEEM) per a persones amb trastorn mental greu i els centres d'atenció residencial per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral residencial, incloent-hi les prestacions i els serveis següents:  
- Prestacions completes d'allotjament i manutenció.  
- Tractament especialitzat d'acord amb el tipus de trastorn i la seua evolució.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia d'aquest recurs.  
3. El centre haurà de garantir els serveis generals de gestió, administració, neteja, bugaderia, manteniment, menjador i cuina amb mitjans propis o externs, que n'asseguren l'adequació al nombre de places i la correcta prestació d'aquests serveis.  
4. Les persones titulars i responsables dels centres procuraran la formació ètica específica en matèria de drets humans i la formació contínua de tot el personal d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
5. Així mateix, hauran de complir el calendari i l'horari d'atenció a les persones usuàries, que serà de 365 dies (366 dies en any bixest) i atenció continuada les 24 hores del dia.  
6. Els CEEM tenen com a objectiu atendre les necessitats bàsiques de les persones amb trastorn mental greu que estan en una situació d'especial vulnerabilitat, promoure'n l'autonomia, la integració i la convivència en el recurs, així com afavorir-ne les eixides, el programa de rehabilitació psicosocial i la inclusió social.  
7. A través del CEEM es prestarà una atenció continuada i una assistència integral, i es donarà suport a la persona atesa i la seua família per a la seua prompta recuperació i inclusió social, promovent la informació, l'orientació, l'educació i els consells de vida saludable i el control de la malaltia, així com l'atenció continuada de les seues necessitats. Amb aquesta finalitat, el centre desenvoluparà programes, activitats i tallers relacionats amb les diferents necessitats del perfil de les persones usuàries.  
  
Article 39. Habitatges tutelats per a persones amb diversitat funcional física, intel·lectual i trastorn mental greu  
1. Els habitatges tutelats per a persones amb diversitat funcional física, intel·lectual o amb trastorn mental greu hauran de realitzar les activitats, els programes i les prestacions que estableix la normativa vigent per a oferir allotjament i serveis de suport a la promoció de l'autonomia personal, incloent-hi les prestacions i serveis següents:  
- Prestacions d'allotjament i manutenció, amb la participació de les persones usuàries, en règim parcialment autogestionat.  
- Assistència, suport o supervisió, d'acord amb el règim de l'habitatge tutelat.  
- Serveis específics de mobilització, atenció social i supervisió en activitats de la vida diària, segons el tipus de discapacitat o diversitat funcional.  
- Activitats de convivència, cooperació i autoajuda, i de suport a la integració en l'entorn comunitari.  
2. Els habitatges amb suport per a persones amb diversitat funcional física, els habitatges supervisats i els habitatges assistits per a persones amb diversitat funcional intel·lectual o trastorn mental greu (TMG) hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia de cada recurs.  
3. Les persones titulars o responsables dels habitatges tutelats coordinaran la seua actuació, atenció especialitzada, serveis i prestacions amb els recursos d'atenció diürna, socials i sociosanitaris existents en el seu entorn social.  
4. Així mateix, hauran de complir el calendari i l'horari d'atenció a les persones usuàries, que serà de 365 dies (366 dies en any bixest) i atenció continuada les 24 hores del dia, de manera presencial o a través de dispositius de teleassistència o telealarma.  
5. En els habitatges tutelats específics per a persones amb trastorn d'espectre autista (TEA) i persones amb trastorn mental greu (TMG) amb greus problemes de conducta, l'atenció es prestarà de manera presencial continuada, en règim d'atenció residencial 24 hores.  
  
6. En tot cas, l'horari haurà d'adaptar-se a les hores de descans i a les característiques de les mateixes persones usuàries, tenint en compte els horaris dels centres i els programes assistencials, i els centres formatius i de treball als quals acudisquen.  
7. Les prestacions que s'ofereixen en els habitatges tutelats estaran orientades a promoure opcions de vida independent i allotjament més autònomes i normalitzades, promoure l'autocura i activitats de la vida diària a fi d'habilitar per al major grau d'autonomia, fomentar la responsabilitat individual i donar suport a altres intervencions socials en centres especialitzats en els quals es treballen destreses, hàbits i capacitats funcionals amb vista a la consecució de l'autonomia personal.  
  
En habitatges tutelats per a persones amb malaltia mental (TMG), els seus objectius són, així mateix, incrementar la qualitat de vida de la persona amb trastorn mental atenent les seues necessitats i recursos de manera que adquirisca un cert grau de competència social, i proporcionar les destreses necessàries per a l'adequat tractament farmacològic, la normalització i l'acompliment de rols socials com a persona autònoma, el maneig de situacions noves i la prevenció de recaigudes.  
  
Article 40. Activitats i serveis complementaris  
1. Els centres concertats gaudeixen d'autonomia per a establir activitats i serveis, i complementaris als serveis i prestacions establits com a obligatoris en la normativa vigent, segons la tipologia del centre, que es troben incorporats dins del concert.  
2. Les activitats i els serveis a què fa referència la disposició addicional setena del Decret 181/2017, de 17 de novembre, del Consell, podran establir-se sense menyscapte de l'horari lectiu d'atenció social a les persones usuàries indicat més amunt.  
3. La participació de les persones usuàries en aquestes activitats i serveis complementaris serà voluntària i, per tant, no implicarà cap discriminació per a aquelles que no desitgen participar-hi.  
4. A l'inici de cada semestre s'haurà de facilitar a les persones usuàries i als seus familiars la informació detallada sobre el programa d'activitats complementàries establides per a aquest període, en què es farà constar expressament el seu caràcter voluntari i no lucratiu, l'import de despeses que comporta cadascuna d'aquestes activitats i les quantitats aprovades per l'òrgan de participació del centre per als participants en cas que comporten despeses que hagen de sufragar les persones interessades.  
5. Així mateix, una vegada aprovat el programa per l'òrgan de participació del centre, aquest es comunicarà a la direcció territorial de la Conselleria perquè l'autoritze l'administració concertadora.  
  
  
Article 41. Condicions generals d'allotjament, neteja i manutenció  
  
Els centres garantiran la correcta prestació dels serveis generals de manutenció (menjador i cuina), allotjament, neteja i manteniment amb mitjans propis o externs, d'acord amb les condicions generals següents:  
  
1. Manutenció.  
Es garantirà la correcta nutrició de les persones ateses en centres d'atenció diürna i residencial de conformitat amb el que disposa la Conselleria i el Programa d'atenció nutricional en centres sociosanitaris.  
  
1.1. Disseny de les dietes.  
Haurà de complir els objectius següents:  
- Ser completa i equilibrada.  
- Tindre una presentació atractiva.  
- Ser variada i adaptada a les necessitats de les persones usuàries.  
- Estar convenientment realitzada i condimentada.  
- Estar adaptada a la gastronomia local i a l'època de l'any.  
A aquests efectes, es tindran en compte els aspectes següents:  
a) S'ha de disposar, almenys, de les dietes següents:  
Dieta basal o normal.  
Dieta diabètica.  
Dieta de protecció gàstrica, especial o triturada, si cal.  
Dieta de fàcil masticació (triturada o túrmix).  
A més, s'han de preveure dietes especials per a diverses patologies i/o proves exploratòries (insuficiència renal, hepatopaties, patologia biliar, líquida o semilíquida, dieta amb modificació de l'aportació de proteïnes o d'altres).  
Els criteris per a la indicació d'una de les dietes a cada resident seran establits pel metge o metgessa d'atenció primària o nutricionista, després de la valoració oportuna.  
b) La dieta basal/normal constarà de dos plats, tant en el dinar com en el sopar.  
c) Els aliments han de tindre una correcta conservació, manipulació i preparació.  
La dieta basal tindrà una aportació calòrica mitjana de 2.000 kcal /dia (2.590-6.625 kcal) que es repartiran en:  
Proteïnes: 15-20 % del valor calòric total.  
Greixos: 30-35 % del valor calòric total.  
Hidrats de carboni: 50-55 % del valor calòric total.  
En la dieta s'ha d'evitar l'excés de greix (sobretot greix saturat) i de colesterol, i reduir l'aportació de sucres refinats.  
d) En les residències es realitzarà un nombre de menjades/dia adequat, que s'estima en desdejuni, dinar, berenar i sopar. En els casos en què calga incloure'n una a mitjan matí, o una menjada de reforç, es farà sempre sota criteris mèdics. En centres d'atenció diürna: la manutenció es redueix a: menjada amb possibilitat d'alguna acció de reforç al migdia o durant la vesprada a aquelles persones que ho requerisquen.  
  
e) Els menús inclouran almenys dues opcions per a cadascun dels plats del dinar i sopar, i s'elaboraran i serviran d'acord amb les prescripcions d'un metge o metgessa nutricionista o dietista.  
f) Es presentaran menús especials per a festes assenyalades i tradicionals.  
g) Els menús diaris, detallats de manera clara i senzilla, seran coneguts i exposats setmanalment en el menjador, el tauler d'anuncis o un altre lloc públic del centre. Es proporcionaran juntament amb la dieta unes fitxes/llistes on es recullen els ingredients amb gramatge dels diferents plats, així com el valor calòric i la quantitat de nutrients que aporten.  
1.2. Qualitat de les matèries primeres, adquisició i conservació de mercaderies.  
Totes les matèries primeres i els productes servits hauran d'estar subjectes a la normativa legal, i en particular al Codi alimentari espanyol. L'emmagatzematge de les matèries primeres i la seua conservació s'efectuaran complint la normativa vigent. En qualsevol cas, els queviures seran de qualitat extra o de primera.  
La composició ordinària dels menús contindrà alternatives per a acomodar-se a les conviccions culturals o religioses de les persones usuàries.  
2. Allotjament.  
2.1. Habitacions.  
L'allotjament es realitzarà sempre en habitació individual o doble, i se'n permetrà la personalització d'acord amb la llibertat d'elecció i la responsabilitat de les persones usuàries. S'assegurarà una estança en condicions de seguretat i higiene, i també pel que fa a la intimitat. Es treballaran els aspectes d'autocura de l'habitació pròpia i de l'entorn propi del centre.  
2.2. Llavada i neteja de roba i estris.  
Les persones usuàries de centres residencials aportaran la seua roba d'ús personal, i aquesta haurà d'estar degudament marcada a fi de garantir, en tot cas, l'ús exclusiu per la persona propietària. El canvi de roba i la neteja d'aquesta s'observaran amb la periodicitat necessària, si bé el canvi de roba interior de les persones ateses en règim d'atenció residencial s'efectuarà diàriament, o, si calguera, amb més freqüència. Els procediments de llavada s'ajustaran a la tipologia de les peces a fi de garantir-ne el bon estat d'higiene i conservació, seguits de planxa i repàs de roba, abans de procedir-ne al lliurament.  
Almenys setmanalment (i amb especial intensitat, quan així es requerisca), es procedirà al canvi i llavada de llençols, fundes, cobertors, etc.  
3. Neteja de l'edifici i de les instal·lacions.  
Les funcions de neteja inclouran la totalitat de l'edifici i les instal·lacions. L'horari serà compatible i adaptat als programes i necessitats d'atenció a les persones usuàries, i inclou obligatòriament els serveis següents:  
3.1. Diàriament:  
- Agranada i llavada de totes les habitacions.  
- Agranada i llavada dels paviments de material plàstic o terratzo.  
- Neteja de tot el mobiliari general, incloent-hi papereres i cendrers.  
  
- Neteja total i escrupolosa de banys i lavabos (amb especial intensitat quan així es requerisca en lavabos de persones usuàries).  
- Reposició de paper higiènic, sabó, etc.  
- Recollida de fems en bosses tancades, per a depositar-les en la zona habilitada i traslladar-les a la zona que es determine per a la recollida de residus urbans.  
3.2. Setmanalment:  
- Aspiració de pols en profunditat.  
- Desempolsegada de taules, prestatgeries, etc. i neteja de persianes.  
- Agranada i llavada de totes les dependències.  
3.3. Quinzenalment/mensualment:  
- Encerada de paviments de corredors, vestíbuls i dependències els materials dels quals ho permeten.  
- Neteja de vidres per tots dos costats.  
- Desempolsegades de sòcols, portes i superfícies situades a una altura superior a 1,80 m.  
3.4. Semestralment:  
- Neteja de cortines, cortinetes i moquetes.  
4. Manteniment.  
S'establirà un sistema que garantisca, amb mitjans propis o externs, el manteniment de les instal·lacions en adequades condicions de funcionament, així com la reparació o la substitució d'aquells elements de l'immoble i del mobiliari o equips que estiguen deteriorats.  
  
Article 42. Estructura bàsica dels òrgans de participació dels centres concertats  
1. Conformement a l'article 87.2.h de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, s'estableix la participació activa i efectiva de les persones que utilitzen els serveis, per elles mateixes o a través dels seus representants legals, juntament amb les persones professionals i l'estructura de direcció, des de la planificació de les activitats fins a l'avaluació de l'atenció prestada. Així mateix, d'acord amb el que es disposa en l'article 59.c de la Llei 11/2003, de 10 d'abril, de la Generalitat, sobre l'Estatut de les persones amb discapacitat, a fi que en el funcionament del centre es garantisca la participació de les persones usuàries i/o familiars o tutors, segons les característiques de la discapacitat o diversitat funcional, l'organització dels centres serà de caràcter democràtic.  
2. L'òrgan o òrgans de participació dels centres concertats estaran formats i constituïts per:  
a) Representants de l'entitat titular del centre o servei.  
b) Representants dels i les professionals i persones d'atenció directa.  
  
c) Representants de les persones usuàries.  
d) Representants de pares i familiars que tinguen encomanades funcions tutelars.  
3. La representació d'aquests en aquest òrgan o òrgans serà equilibrada i la seua selecció es durà a terme mitjançant un procediment democràtic entre membres de cadascun dels sectors representats.  
  
Article 43. Normativa sectorial aplicable  
La normativa sectorial aplicable als serveis concertats i l'obligació de complir el conveni col·lectiu sectorial aplicable fa referència a les normes següents:  
a) Normativa general:  
Llei 3/2019, de 18 de febrer, de la Generalitat, de serveis socials inclusius de la Comunitat Valenciana.  
Llei 11/2003, de 10 d'abril, de la Generalitat, de l'Estatut de les persones amb discapacitat.  
Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.  
Decret 59/2019, de 12 d'abril, del Consell, d'ordenació del sistema públic valencià de serveis socials.  
b) Normativa específica de centres:  
- Centres d'atenció precoç:  
Ordre de 21 de setembre de 2001, de la Conselleria de Benestar Social, per la qual es regulen les condicions i els requisits de funcionament dels centres d'estimulació precoç (hui centres d'atenció precoç), en el DOGV núm. 4106, de 15.10.2001.  
Modificada en la definició i els beneficiaris, que passen a ser xiquets i xiquetes de 0 a 6 anys, d'acord amb el que es disposa en l'article 31 de la Llei 5/1997, de 25 de juny, i l'article 37.2.a de la Llei 1/2003, de 10 d'abril, de la Generalitat, segons la redacció que en fa la disposició addicional segona de la Llei 12/2008, de 3 de juliol de 2008, de la Generalitat, de protecció integral de la infància i l'adolescència de la Comunitat Valenciana.  
- Centres de rehabilitació i integració social (CRIS):  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291), sobre registre, autorització i acreditació dels serveis socials de la Comunitat Valenciana, amb la finalitat d'atendre els nous serveis que es prestaran a malalts mentals crònics a la Comunitat Valenciana (segons la redacció donada per la correcció d'errades publicada en el DOGV núm. 2937, de 24.02.1997).  
Modificada en el punt 1. Definició, i 2. Personal, per l'Ordre de 9 de maig de 2006, de la Conselleria de Benestar Social (DOGV 5255, 10.05.2006).  
- Centres ocupacionals:  
Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex IV. 3. Centre ocupacional per a persones amb discapacitat.  
- Centres de dia per a persones amb discapacitat física i intel·lectual  
Ordre de 9 d'abril de 1990, de la Conselleria de Treball i Seguretat Social, per la qual es desenvolupa el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex IV. 2. Centre de dia per a persones amb discapacitat.  
- Centres de dia per a persones amb trastorn mental greu:  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291), sobre registre, autorització i acreditació dels serveis socials de la Comunitat Valenciana, amb la finalitat d'atendre els nous serveis que es prestaran a malalts mentals crònics a la Comunitat Valenciana (segons la redacció donada per la correcció d'errades publicada en el DOGV núm. 2937, de 24.02.1997).  
Modificada en el punt 7. Personal, per l'Ordre de 9 de maig de 2006, de la Conselleria de Benestar Social (DOGV 5255, 10.05.2006).  
- Residències per a persones amb discapacitat física i intel·lectual:  
Ordre de 9 d'abril de 1990, de la Conselleria de Treball i Seguretat Social per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex V. 2. Residència de persones amb discapacitat.  
- Residències per a persones amb trastorn mental greu (centres específics de malalts mentals - CEEM):  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291), sobre registre, autorització i acreditació dels serveis socials de la Comunitat Valenciana, amb la finalitat d'atendre els nous serveis que es prestaran a malalts mentals crònics a la Comunitat Valenciana (segons la redacció donada per la correcció d'errades publicada en el DOGV núm. 2937, de 24.02.1997).  
Modificada en el punt 1. Habilitabilitat, i 2. Personal, per l'Ordre de 9 de maig de 2006, de la Conselleria de Benestar Social (DOGV 5255, 10.05.2006).  
- Habitatges tutelats per a persones amb discapacitat física, intel·lectual o trastorn mental greu:  
Decret 182/2006, d'1 de desembre, del Consell, pel qual s'estableixen les condicions i els requisits específics per a l'autorització dels habitatges tutelats per a persones amb discapacitat o amb malaltia mental crònica (DOGV 5402, 05.12.2006).  
- Centres d'atenció diürna i d'atenció residencial per a persones amb discapacitat en situació de dependència:  
Ordre 1/2010, de 18 de febrer, de la Conselleria de Benestar Social, de modificació de l'Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 6214, 25.02.2010).  
c) Conveni col·lectiu sectorial aplicable  
VII Conveni col·lectiu de centres i serveis d'atenció a persones amb discapacitat de la Comunitat Valenciana, publicat per la Resolució de 17 de setembre de 2014, de la Subdirecció General de Relacions Laborals de la Direcció General de Treball, Cooperativisme i Economia Social (DOGV, núm. 7388, de 24.10.2014).  
  
  
TÍTOL VI  
Concertació de serveis addicionals o de nova creació  
  
Article 44. Procediment  
1. L'acord d'acció concertada se sotmetrà als requisits i procediment previstos en el títol II d'aquesta resolució.  
2. Durant el termini de vigència de la present convocatòria, l'òrgan facultat per a resoldre el procediment de concertació podrà, si hi ha crèdit adequat i suficient a aquest efecte i les necessitats del servei ho justifiquen:  
a) Concertar, sense necessitat de nova sol·licitud, els serveis que, malgrat haver obtingut la puntuació mínima, hagueren quedat exclosos per falta de crèdit pressupostari, seguint l'ordre de prelació resultant del procediment de selecció, prèvia comprovació que l'entitat continua reunint els requisits exigits.  
b) Obrir un nou termini de presentació de sol·licituds a l'empara de la present convocatòria per a concertar tant els serveis que hagueren quedat deserts, com aquells altres serveis addicionals o de nova creació que necessite per a atendre necessitats sobrevingudes.  
  
  
TÍTOL VII  
Modificació i revisió de concerts  
  
Article 45. Modificació concerts  
1. Els concerts acordats a l'empara de la present convocatòria, sempre que hi haja crèdit adequat i suficient, podran modificar-se de conformitat amb el que es disposa en els articles 31 i 32 del Decret 181/2017.  
2. De manera específica, a proposta conjunta de la Direcció General de Gestió i Organització del Sistema i la Direcció General de Diversitat Funcional i Salut Mental, es determinarà si la demanda social justifica l'increment o la reducció del nombre de prestacions, atenent, entre altres paràmetres, al mapa de necessitats i a l'existència de llista d'espera a la vista de la documentació justificativa.  
3. L'increment del nombre de places requerirà autoritzar-les prèviament, i això únicament serà possible si la direcció general competent determina que les necessitats ho justifiquen i l'interés de les persones acollides en el centre no resulta perjudicat pel nombre més gran de persones usuàries.  
  
Article 46. Revisió i modificació de les condicions econòmiques  
D'acord amb el que es disposa en l'article 33 del Decret 181/2017, es podran revisar i modificar les condicions tècniques i econòmiques dels concerts dins de les disponibilitats pressupostàries i amb les especificacions següents: la revisió dels mòduls econòmics requerirà un estudi previ de la direcció general competent en matèria de diversitat funcional que determine que els costos variables, fixos i permanents de prestació del servei són inferiors o superiors a les contraprestacions econòmiques rebudes. Els mòduls es fixaran en una quantia que, dins de les disponibilitats pressupostàries, permeta restablir l'equilibri entre costos i contraprestacions.  
  
  
ANNEX VII  
Model de document de formalització de concert social de serveis d'atenció social per a persones amb diversitat funcional  
  
?, - d - de 20-  
  
REUNITS  
D- una part, ?, directora general de Gestió i Organització del Sistema, de la Conselleria d'Igualtat i Polítiques Inclusives, nomenada pel Decret 111/2019, de 5 de juliol, del Consell (DOGV 8592, 16.07.2019),  
  
D- altra part, ?, amb DNI núm. ?, que actua en representació d?, amb domicili a ?, núm. ?, CP - i CIF-  
Totes dues parts actuen en la representació en què concorren i amb la capacitat legal necessària per a la signatura del present concert de serveis d'atenció social a persones amb diversitat funcional  
  
EXPOSEN  
1r. Que la Conselleria d'Igualtat i Polítiques Inclusives és el departament del Consell al qual li correspon exercir les competències relatives a polítiques de prestació social, serveis socials i, en concret, les referents a persones amb discapacitat o diversitat funcional.  
2n. Que la Llei 3/2019, de 18 de febrer, de la Generalitat, de Serveis Socials Inclusius de la Comunitat Valenciana, estableix en els articles 28.1.j, 34.1.b) i Títol IV (article 87 a 91) la regulació de l'acció concertada en matèria de serveis socials.  
3r. Que per mitjà del Decret 181/2017, de 17 de novembre, del Consell (DOGV 8197, 23.12.2017), es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, regulant les convocatòries i procediments de selecció, així com el contingut essencial dels concerts de serveis socials.  
  
4t. Mitjançant Resolució d'd - de 2019, de la Vicepresidència i Conselleria d'Igualtat i Polítiques Inclusives, s'han convocat els acords d'acció concertada en matèria de serveis socials en el sector d'atenció a persones amb diversitat funcional per a l'any 2020, que tenen per objecte la reserva i ocupació de places en centres d'atenció social a persones amb diversitat funcional, per a la seua ocupació per les persones usuàries del sistema públic de serveis socials, sense necessitat de cobrir la totalitat de places autoritzades del recurs o servei.  
5é. Que havent-se avaluat per la comissió d'avaluació totes les sol·licituds presentades per entitats d'iniciativa social, que compleixen els requisits i condicions exigits per a l'acció concertada, per resolució de la directora general de Gestió i Organització del Sistema, de data ?-- 2020 (publicada en DOGV núm. ?. de data ?-- 2020) ha resolt concedir el concert de places amb l'entitat ?, establint el següent número i places concertades en centres de titularitat d'aquesta entitat.  
  
  
A INSERIR LLISTAT SUGUS  
A) Denominació del centre:  
Tipologia: -  
Localitat: -  
Places concertades: -  
Import total (any 2020): - -  
Desglossament:  
  
Nre. places Módul - /plaça/ dia Import Data efectes  
   
   
   
   
   
TOTAL TOTAL   
  
  
Transport (només per a centres ocupacionals):  
  
Nre. places Módul - /plaça/ dia Import  
 Adicional   
  
  
B), C), D), E), F), etc.  
6é. Que, tal com es fa constar en la resolució de concessió del concert, l'entitat no ha acreditat en el procediment de concertació disposar d'un certificat de qualitat dels centres o serveis socials que són objecte de concert, quedant, per tant, obligada a disposar dels mateixos en el termini establit.  
7é. Que, havent complit l'entitat les condicions prèvies que s'exigeixen per a la formalització del concert social, d'acord amb el que es disposa en els articles 20 i 21 de l'Annex I de la Resolució de convocatòria, i, estant totes dues parts conformes en la realització d'aquest, el porten a efecte conforme a les següents  
  
ESTIPULACIONS  
  
Primera. Objecte  
Constitueix l'objecte del present concert i acord d'acció concertada:  
  
La reserva i ocupació de'places dels centres d'atenció social a persones amb diversitat funcional de l'entitat, relacionats en l'apartat expositiu 4t, d'acord amb el detall de places, que apareix en la resolució del director general de Diversitat Funcional de concessió de concerts i subsegüents acords d'acció concertada en matèria de serveis socials en el sector d'atenció a persones amb diversitat funcional per a l'any 2020.  
  
En virtut del present concert, les places i serveis concertats dels referits centres d'atenció social s'integraran en la Xarxa Pública Valenciana de Serveis Socials i d'atenció a les persones en situació de dependència per a l'atenció a persones amb diversitat funcional.  
  
  
Segona. Obligacions de l'Administració  
Constitueixen obligacions de la Generalitat (Conselleria d'Igualtat i Polítiques Inclusives), com a Administració concertant, les que s'estableixen en la llei, en l'article 27 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social; així com en l'article 25 de l'annex I de la resolució de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2020.  
  
Tercera. Obligacions de l'entitat en relació amb l'atenció a persones usuàries i cobertura de les places  
1. El present concert social obliga a l'entitat que concerta a prestar a les persones els serveis de caràcter social en les condicions que establisca la normativa sectorial aplicable i l'acord de concertació (art. 21.2 del Decret 181/2017, de 17 de novembre, del Consell).  
  
2. No podran percebre's de les persones usuàries dels serveis cap quantitat pels serveis concertats (art. 21.3 del Decret 181/2017, de 17 de novembre, del Consell).  
3. La percepció dels usuaris de qualssevol retribucions per la prestació de serveis complementaris, i el seu import, haurà de ser prèviament autoritzada per l'Administració concertant (art. 21.4 del Decret 181/2017, de 17 de novembre, del Consell).  
4. Constitueixen obligacions de les entitats titulars dels centres i serveis concertats, com a conseqüència de l'acord d'acció concertada i de formalització del concert, les que s'estableixen en l'article 11 del Decret 181/2017, de 17 de novembre, del Consell, així com en els articles 5, 26, 27, 28 i concordants de l'annex I de la resolució de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2020, per a l'execució del concert i per a la realització de les prestacions i serveis.  
5. Així mateix, estan obligades a facilitar la funció inspectora per part dels Serveis d'Inspecció de Serveis Socials i assumir les actuacions de control financer que corresponga a la Intervenció General de la Generalitat.  
6. En el present cas, l'entitat, a més, queda obligada a sotmetre's a l'avaluació de la qualitat dels centres o serveis i presentar un certificat de qualitat homologat, en el termini màxim de dos anys des de la formalització del concert.  
  
Quarta. Finançament. Import unitari de les places  
1. El mòdul econòmic que s'estableix com a preu plaça/dia per al finançament del present concert social serà el que ve establit en l'apartat expositiu 4t per a cada centre de l'entitat.  
En el cas de centre ocupacional amb servei de transport, el mòdul addicional serà de 1.320 €/usuari/a/any, que ve establit en l'article 20 de la resolució de la convocatòria.  
2. El finançament per places no efectivament ocupades serà del 50 % de l'import establit com a mòdul econòmic per a la plaça ocupada.  
  
3. Es considera plaça ocupada l'assignada a un beneficiari, des del moment en què es produeix el seu ingrés en el centre.  
  
Cinquena. Import màxim del concert  
L'import màxim del concert social corresponent a la totalitat de places concertades amb l'entitat es fixa, d'acord amb els mòduls econòmics establits i el que es disposa en la resolució de concessió, en la següent quantitat:  
  
Anualitat de 2020: - euros (en xifra) (- euros) (en lletra)  
  
El seu finançament s'efectua per a l'exercici 2020 amb càrrec al programa pressupostari 311.20 Gestió i Organització del Sistema, aplicació pressupostària 59.26.46.0825.115.16.5, i línia S6738 o programa equivalent per als exercicis següents, si es produïra la pròrroga del concert.  
  
Sisena. Forma de pagament.  
La Conselleria d'Igualtat i Polítiques Inclusives tramitarà mensualment l'ordre de pagament del cost del concert social per places i serveis concertats, d'acord amb el que s'estableix reglamentàriament i en l'article 44.1.d, punt 3, de la Llei 28/2018, de 28 de desembre, de Pressupostos de la Generalitat per a l'exercici 2020.  
El pagament del cost de les places i serveis concertats es realitzarà mensualment, conforme als mòduls econòmics fixats en la convocatòria i el nombre de places concertades, que consten en el present document de formalització del concert social.  
El pagament de les mensualitats es realitzarà a mes vençut amb la presentació per l'entitat de la relació nominal de persones ateses, en les quals haurà de detallar-se les places concertades no ocupades, conformada per la Direcció Territorial de la Conselleria d'Igualtat i Polítiques Inclusives.  
L'abonament del cost del concert s'efectuarà, mitjançant transferència bancària, al compte designat per al centre per l'entitat titular d'aquest.  
El pagament corresponent a la mensualitat de desembre es deslliurarà de forma anticipada amb la relació nominal de persones ateses i places no ocupades a data 1 de desembre, sense perjudici de la regularització corresponent, que s'efectuarà en tot cas abans del 31 de gener de l'exercici següent, que implicarà l'exigència, si escau, de reintegrament de l'import indegudament percebut, tal com estableix la Llei de pressupostos.  
  
Setena. Duració  
El present concert social tindrà una duració d'un any, des de la data d'efectes fixada en la resolució i el document de formalització, finalitzant, en tot cas, el dia 31 de desembre de 2020, d'acord amb el que es preveu en la resolució de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2020.  
  
Huitena. Resolució del concert  
1. Són causes d'extinció dels concerts socials les que estableix la llei i l'article 40 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
2. Especialment, constitueix causa d'extinció del concert social no fer efectiu el requisit de presentació de certificació de qualitat, en el termini establit per l'administració, o no mantindre la vigència del certificat de qualitat, durant el termini de duració del concert social.  
  
3. Extingit el concert, l'Administració competent garantirà la continuïtat de la prestació del servei de què es tracte.  
  
Novena. Règim jurídic aplicable  
El concert de places té naturalesa administrativa, per satisfer de forma directa i immediata una finalitat pública, estant subjecte al que es preveu en la Llei 3/2019, de 18 de febrer, de la Generalitat, de Serveis Inclusius de la Comunitat Valenciana; Decret 181/2017, de 17 de novembre, del Consell, es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social; Llei de Pressupostos de la Generalitat i normes bàsiques de procediment administratiu i de gestió pressupostària.  
  
  
Desena. Jurisdicció competent  
Les qüestions litigioses derivades de l'aplicació del règim d'acció concertada seran resoltes per l'Administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
  
I així ho acorden, atorguen i en prova de conformitat, ho signen, en triplicat exemplar, en el lloc i data assenyalats en l'encapçalament.  
  
  
(Signatura de les parts)